title: 2004/519/ES:Rozhodnutie Rady zo 14. júna 2004 o zásadách, prioritách a podmienkach obsiahnutých v Európskom partnerstve s Albánskom

text:
               24.6.2004

               SK

               Úradný vestník Európskej únie

               L 223/20

      ROZHODNUTIE RADY

   zo 14. júna 2004
   o zásadách, prioritách a podmienkach obsiahnutých v Európskom partnerstve s Albánskom
   (2004/519/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 533/2004 z 22. marca 2004 o založení európskych partnerstiev v rámci procesu stabilizácie a pridruženia (1), najmä na jeho článok 2,
   so zreteľom na návrh Komisie,
   keďže:

               (1)

               Európska rada v Solúne 19. a 20. júna 2003 odsúhlasila dokument „Solúnsky program pre západný Balkán: smerom k európskej integrácii“, v ktorom sa založenie európskych partnerstiev považuje za jeden z prostriedkov na zintenzívnenie procesu stabilizácie a pridruženia.

               (2)

               Nariadenie (ES) č. 533/2004 ustanovuje, že Rada musí kvalifikovanou väčšinou a na návrh Komisie rozhodnúť o zásadách, prioritách a podmienkach, ktoré majú byť obsiahnuté v európskych partnerstvách, ako aj o prípadných neskorších úpravách. Taktiež uvádza, že sledovanie vykonávania európskych partnerstiev sa zabezpečí pomocou mechanizmov zriadených v rámci procesu stabilizácie a pridruženia, najmä pomocou výročných správ.

               (3)

               Výročná správa Komisie z roku 2004 predkladá analýzu príprav Albánska na integráciu do Európskej únie a vymedzuje niekoľko prioritných oblastí, v ktorých práca musí pokračovať.

               (4)

               S cieľom pripraviť svoju integráciu do Európskej únie musí Albánsko vypracovať plán s harmonogramom, ktorý podrobne popíše opatrenia, ktoré má Albánsko na tieto účely uskutočniť,

         ROZHODLA TAKTO:
   Článok 1
   V súlade s článkom 1 nariadenia (ES) č. 533/2004, zásady, priority a podmienky obsiahnuté v Európskom partnerstve pre Albánsko sú stanovené v prílohe, ktorá tvorí neoddeliteľnú súčasť tohto rozhodnutia.
   Článok 2
   Vykonávanie európskeho partnerstva je predmetom preskúmania za pomoci mechanizmov zriadených v rámci procesu stabilizácie a pridruženia.
   Článok 3
   Toto rozhodnutie nadobúda účinnosť na tretí deň po jeho uverejnení v Úradnom vestníku Európskej únie.

      V Luxemburgu 14. júna 2004

            Za Radu

            predseda

         B. COWEN

      (1)  Ú. v. EÚ L 86, 24.3.2004, s. 1.

      PRÍLOHA
      1.   ÚVOD
      Solúnsky program identifikuje spôsoby a prostriedky na posilnenie procesu stabilizácie a pridruženia (PSP) okrem iného pomocou založenia európskych partnerstiev.
      Na základe výročnej správy Komisie je cieľom Európskeho partnerstva pre Albánsko určiť, ktoré priority sa musia vykonať v rámci jednotného rámca s cieľom podpory úsilia Albánska priblížiť sa k Európskej únii. Priority sú prispôsobené osobitným potrebám Albánska a stupňu jeho pripravenosti a v prípade potreby budú aktualizované. Európske partnerstvo rovnako stanovuje usmernenia ohľadom finančnej pomoci Albánsku.
      Očakáva sa, že Albánsko prijme plán s harmonogramom presne vymedzujúcim opatrenia, ktoré má v úmysle vykonávať so zámerom konkretizovať priority Európskeho partnerstva. Plán by tiež mal naznačiť, ako sa bude plniť Solúnsky program, priority ohľadom boja proti organizovanému zločinu a korupcii, určené na Londýnskej konferencii v roku 2002 a na stretnutí ministrov, ktoré sa konalo 28. novembra 2003 v Bruseli v rámci Fóra EÚ a západný Balkán, ako aj opatrenia predložené každou krajinou západného Balkánu na stretnutí, ktoré sa konalo 5. novembra 2003 v Belehrade ako pokračovanie Ohridskej konferencie o integrovanej správe hraníc
      2.   ZÁSADY
      PSP zostáva rámcom pre európske smerovanie krajín západného Balkánu na celej ich ceste k budúcemu pristúpeniu.
      Hlavné priority určené pre Albánsko sa týkajú jeho schopnosti splniť kritériá vymedzené Európskou radou v Kodani v roku 1993 a podmienky určené pre PSP, najmä podmienky vymedzené Radou v jej záveroch z 29. apríla 1997 a 21. a 22. júna 1999, obsah záverečného vyhlásenia Záhrebského summitu z 24. novembra 2000 a Solúnsky program.
      3.   PRIORITY
      Výročná správa Komisie posúdi vykonaný pokrok a označí oblasti, v ktorých krajina musí zvýšiť svoje úsilie. Priority uvedené v tomto Európskom partnerstve boli vybrané tak, že sa dá reálne predpokladať, že ich Albánsko môže splniť alebo v nich môže urobiť značný pokrok v nasledujúcich rokoch. Správa robí rozdiel medzi krátkodobými prioritami, ktoré by mali byť splnené v priebehu jedného alebo dvoch rokov, a strednodobými prioritami, ktoré by mali byť splnené do troch až štyroch rokov.
      Európske partnerstvo určuje hlavné prioritné oblasti príprav Albánska na jeho integráciu do Európskej únie na základe analýzy uskutočnenej vo výročnej správe z roku 2004. Je vhodné pripomenúť, že pokiaľ ide o aproximáciu právnych predpisov, začlenenie acquis do právnych predpisov nie je samo o sebe postačujúce; bude rovnako nutné pripraviť jeho plné vykonávanie.
      3.1.   KRÁTKODOBÉ PRIORITY
      Politická situácia
      Demokracia a právny štát
      Zamerať sa na reformy a zabezpečiť riadne fungovanie demokratických inštitúcií– Zabezpečiť, aby sa na politickej úrovni venovala pozornosť uskutočňovaniu reforiem potrebných na pokrok v rámci PSP. Zlepšiť pravidlá, ktorými sa riadia parlamentné výbory a vyšetrovacie parlamentné komisie. Plne dodržiavať ústavu a rešpektovať a vykonávať rozhodnutia ústavného súdu. Podporovať rozvoj občianskej spoločnosti a jej aktívnu účasť na rozhodovacom procese.
      Zlepšiť fungovanie verejnej správy– Zabezpečiť uplatňovanie zákona o štátnej službe a podniknúť kroky na jeho zlepšenie. Prijať opatrenia na zabránenie neoprávnených politických zásahov do fungovania verejnej správy. Vypracovať jednoznačné usmernenia ohľadom náboru, preloženia a prepustenia všetkých štátnych zamestnancov, a vykonávať ich. Zabezpečiť, aby si Komisia pre štátnu službu plnila svoje úlohy v súlade so zákonom. Posilniť úlohu generálneho tajomníka v rámci ministerstiev, Rady ministrov a zhromaždenia. Zlepšiť koordináciu medzi zodpovednými ministerstvami a ministerstvom pre európsku integráciu. Posilniť udržanie stability stavu financií Školiaceho inštitútu pre verejnú správu a jeho školiacich kapacít. Pripraviť školiace programy prispôsobené potrebám miestnych správ. Zabezpečiť, aby plánované preskúmanie existujúcich územných jednotiek v Albánsku a vytvorenie nových územných celkov bolo riadne vykonané za účasti všetkých zúčastnených strán.
      Riadne a včas pripraviť nastávajúce voľby do parlamentu a voľby do miestnej správy– Vykonať včas odporúčania vydané OBSE/Úradom pre demokratické inštitúcie a ľudské práva (ODIHR) po voľbách do miestnej správy v roku 2003.
      Posilniť súdny systém– Prijať opatrenia s cieľom zvýšenia transparentnosti a zlepšenia riadenia súdov v trestnoprávnom a občianskoprávnom konaní. Podporovať štatút sudcov a ich nezávislosť a ochranu v rámci ústavy. Zabezpečiť, aby právo na základné a odborné vzdelávanie sudcov a prokurátorov bolo garantované v štatúte sudcov. Zabezpečiť efektívne fungovanie „súdu pre závažné trestné činy“. Zaručiť, aby sudcovia a prokurátori boli vyberaní a vymenovaní na základe skúšok, v súlade s ústavou a právnymi predpismi. Lepšie zaručiť, aby služobný postup sudcov a prokurátorov prebiehal s primeranými zárukami a pomocou nestranných postupov. Zlepšiť fungovanie inšpektorátov vysokej súdnej rady a úradu generálneho prokurátora a zabezpečiť, aby pre sudcov a prokurátorov neexistovala beztrestnosť, vypracovať jednoznačné usmernenia týkajúce sa úloh oddelených inšpektorátov na ministerstve spravodlivosti a na Vysokej súdnej rade. Prijať zodpovedajúce právne predpisy ohľadom ochrany svedkov. Dosiahnuť trvalý rast miery vykonaných súdnych rozsudkov. Vypracovať dôveryhodný krátkodobý/dlhodobý strategický plán pre Školu súdnych úradníkov s cieľom posilniť jej fungovanie a zároveň jej finančnú stabilitu. Zabezpečiť primerané prešetrenie (vyšetrovanie a prípadné trestné stíhanie) verejných vyjadrení o trestnom správaní určitých osôb.
      Zlepšiť boj proti korupcii– Prijať potrebné právne predpisy s cieľom zosúladiť právny rámec Albánska s európskymi dohovormi o korupcii (v trestných a občianskych veciach), ktoré Albánsko ratifikovalo. Zlepšiť existujúce právne predpisy týkajúce sa úplatkárstva a vykonávať ich. Zabezpečiť uplatňovanie zákona o preukazovaní pôvodu majetku. Vykonávať protikorupčný akčný plán z 2003 – 2004 a zabezpečiť, aby budúci plán na roky 2004 až 2005 obsahoval reálne, presné a zmerateľné protikorupčné opatrenia. Posilniť inštitucionálne kapacity pre vyšetrovanie a trestné stíhanie korupcie; zabezpečiť, aby sa špecializovaná jednotka pri Úrade prokurátora v Tirane (zaoberajúca sa finančnými trestnými činmi vo všeobecnosti) taktiež zaoberala prípadmi korupcie. Zredukovať zoznam úradníkov chránených imunitou a udeliť imunitu za prísneho dodržiavania medzinárodných pravidiel a postupov.
      Ľudské práva a ochrana menšín
      Zlepšiť rešpektovanie ľudských práv orgánmi činnými v trestnom konaní– Zabezpečiť, aby si polícia, sudcovia, prokurátori a ostatné orgány činné v trestnom konaní boli plne vedomí svojich povinností ohľadom ľudských práv a aby ich vykonávali v súlade s medzinárodnými dohovormi ratifikovanými Albánskom a najmä v súlade s Európskym dohovorom o ľudských právach. Zaoberať sa prípadmi zlého zaobchádzania orgánmi činnými v trestnom konaní pomocou účinného trestného stíhania páchateľov. Zlepšiť podmienky zadržaných osôb a väzňov vo vyšetrovacej väzbe na policajných staniciach a uskutočniť kroky smerom k plneniu medzinárodných požiadaviek v tejto oblasti.
      Zaručiť slobodu prejavu a slobodu médií– Prijať opatrenia na zabránenie obťažovania médií a/alebo neprimeraného politického vplyvu na ich činnosť. Zosúladiť albánske právne predpisy o ohováraní s normami EÚ a vykonávať ich. Prijať zodpovedajúce právne predpisy pre tlačové médiá a zlepšiť právne predpisy týkajúce sa elektronických médií, pričom sa zohľadňujú normy EÚ. Prijať opatrenia na zabezpečenie transparentnosti vlastníctva médií. Zabezpečiť nezávislosť regulatívneho orgánu pre médiá, konkrétne Národnej rady pre rádio a televíziu. Dokončiť Národný plán pre frekvencie rádia a televízie. Podporovať investigatívnu žurnalistiku a prijať opatrenia na podporu nezávislosti a profesionality novinárov.
      Zaručiť rešpektovanie práv menšín– Poskytnúť presné údaje o veľkosti menšín v Albánsku. Zlepšiť právny rámec týkajúci sa menšín tak, aby spĺňal požiadavky Rámcového dohovoru Rady Európy o ochrane národnostných menšín, a zabezpečiť jeho vykonávanie na celom území Albánska. Vykonávať Národnú stratégiu pre zlepšenie životných podmienok Rómov.
      Regionálna a medzinárodná spolupráca
      Posilniť regionálnu spoluprácu– Vyhovieť kritériám PSP a solúnskym záväzkom ohľadom regionálnej spolupráce. Zabezpečiť vykonávanie všetkých dohôd o regionálnom voľnom obchode uzavretých v rámci Memoranda o porozumení pre podporu obchodu z roku 2001 v rámci Paktu stability.
      Vykonávať medzinárodné záväzky– Upraviť postavenie Albánska ohľadom plnenia jeho záväzkov v rámci WTO. Keď bude situácia upravená, zabezpečiť vykonávanie revidovaného harmonogramu bez ďalších výnimiek. Zaručiť rešpektovanie záväzkov, ku ktorým sa zaviazalo Albánsko v rámci vzťahov s EÚ.
      Ekonomická situácia
      Voľné trhové hospodárstvo a štrukturálne reformy
      Zabezpečiť trvalú makroekonomickú stabilitu– Udržať stabilný makroekonomický rámec v kontexte programu Medzinárodného menového fondu. Preukázať splnenie odporúčaní medzinárodných finančných inštitúcií (MFI).
      Zlepšiť podnikateľské prostredie– Uskutočniť akčný plán týkajúci sa odstránenia administratívnych prekážok pre investovanie a zjednodušenia administratívnych postupov. Prijať zlepšené obchodné právne predpisy. Zaviesť jednoznačné pravidlá a postupy týkajúce sa podmienok pre založenie, registráciu a fungovanie národných a zahraničných spoločností a zabezpečiť, aby boli kompatibilné s požiadavkami dohody o stablizácii a pridružení (DSP). Zabezpečiť riadne, na vlastnom uvážení nezávisiace a nediskriminačné vykonávanie právnych predpisov, pravidiel a postupov súvisiacich s podnikaním. Vykonávať Európsku chartu pre malé a stredné podniky a najmä ciele stanovené na rok 2004. Zabezpečiť, aby Agentúra pre malé a stredné podniky plne fungovala. Reformovať systém vopred zaplatených daní tak, aby bol priaznivejší pre začínajúce spoločnosti. Pokračovať v príprave národného záručného fondu. Rozšíriť možnosti registrácie spoločností na celé územie krajiny.
      Rozvíjať stabilný a fungujúci trh s nehnuteľnosťami / trh s pôdou– Prijať nové právne predpisy týkajúce sa reštitúcie/náhrady majetku zabaveného počas obdobia komunizmu. Zabezpečiť, aby právne predpisy priniesli uspokojivú odpoveď na veľkú väčšinu nárokov a v úzkej spolupráci so všetkými zodpovedajúcimi politickými účastníkmi a združeniami vlastníkov uskutočniť potrebné kroky na zabezpečenie ich vykonávania. Poskytnúť najmä všetky údaje potrebné k rozhodovaniu o pôde k reštitúcii alebo k náhrade, jasne identifikovať nedoriešené reštitučné nároky a vypracovať dôveryhodný finančný plán, ktorý by pokrýval prípadné kompenzačné náklady.
      Podporovať zamestnanosť a sociálnu súdržnosť– Vypracovať za účasti všetkých príslušných účastníkov stratégiu na podporu zamestnanosti a sociálnej súdržnosti a začať s uskutočňovaním tejto stratégie. Prijať opatrenia na zlepšenie systémov sociálnej ochrany a sociálnych noriem a bojovať proti sociálnemu vylúčeniu a diskriminácii. Rešpektovať základné pracovné normy a ich účinné vykonávanie.
      Správa verejných financií
      Zlepšiť správu verejných financií– Zlepšiť rozpočtové postupy pomocou reálnych odhadov príjmov, lepšie stanovených priorít v oblasti výdajov a posilnenia väzby medzi cieľmi politiky a rozpočtovým plánovaním. Vypracovať ucelenú socioekonomickú stratégiu zahrňujúcu súčasnú Národnú stratégiu pre sociálny a ekonomický rozvoj a Rámec pre strednodobé výdaje, na ktorú sa môže napojiť každá finančná pomoc; zabezpečiť, aby v tomto kontexte boli priority PSP náležite zohľadňované.
      Vypracovať komplexnú Stratégiu vnútornej kontroly verejných financií, pričom sa zohľadnia požiadavky EÚ.
      Uplatňovať zákon o internom audite. Zabezpečiť zodpovedajúce fungovanie Štátnej inštitúcie pre audit vrátane ďalšieho sledovania jej nálezov a odporúčaní, ako aj trestného stíhania trestnoprávnych prípadov.
      Normy EÚ
      Vnútorný trh a obchod
      Pohyb tovaru– Urobiť ďalší pokrok v prijímaní noriem EÚ. Prijať návrh nariadenia o organizácii a fungovaní riaditeľstva pre akreditáciu a zabezpečiť, aby došlo k oddeleniu akreditačnej funkcie od normalizačnej funkcie a certifikačnej funkcie. Prijať opatrenia na zvýšenie povedomia ekonomických účastníkov o týchto otázkach, rovnako ako aj o ich dôležitosti v medzinárodnom obchode.
      Zlepšiť fytosanitárne a veterinárne podmienky v súlade s požiadavkami EÚ, hlavne pokiaľ ide o výrobky so silným vývozným potenciálom.
      Clá– Stabilizovať a zlepšiť všetky aspekty správnych kapacít albánskej colnej správy. Zabezpečiť najmä stabilitu náboru zamestnancov a riadiť ľudské zdroje za prísneho dodržiavania zodpovedajúcich právnych predpisov. Posilniť colné oddelenia podieľajúce sa na vykonávaní obchodných dohôd, hlavne oddelenie zodpovedné za pôvod tovaru. Posilniť administratívnu spoluprácu v colnom sektore. Zabezpečiť, aby predpisy a postupy týkajúce sa tranzitu, ohodnotenia, colných veľkoskladov, zhodnotenia rizika, výberu a auditu (interného a externého) boli vykonávané v súlade s normami EÚ a v prípade potreby s medzinárodnými dohovormi. Zabezpečiť, aby colná správa vyberala príjmy v súlade s právnymi predpismi. Prijať konkrétne opatrenia na zlepšenie boja proti pašovaniu a nezákonnému obchodovaniu. Vykonávať program Asycuda na colnom úrade v Tirane a v prístave Dures. Zabezpečiť nediskriminačné uplatňovanie colných právnych predpisov, pravidiel a postupov v celej krajine.
      Zdaňovanie– Začať s preskúmavaním súčasných daňových právnych predpisov a správnych postupov a zabezpečiť účinné a nediskriminačné uplatňovanie daňových právnych predpisov. Zintenzívniť boj proti daňovým podvodom. Pokračovať v prebiehajúcich reformách daňovej správy, vrátane rozvoja/rozšírenia integrovaného informačného systému. Urovnať všetky nedoriešené nároky týkajúce sa oslobodenia od dane pre projekty financované EÚ a zriadiť účinný systém, ktorý by zaručil skutočné oslobodenie od dane pre projekty financované EÚ v súlade s rámcovou dohodou z roku 1992.
      Hospodárska súťaž a štátna pomoc– Prijať pravidlá uplatňovania potrebné na vykonávanie nového zákona o hospodárskej súťaži a začať s jeho vykonávaním. Urobiť potrebné prípravy na zriadenie nezávislého úradu v oblasti hospodárskej súťaže, najmä pomocou posilnenia správnych kapacít. Podporovať politiku hospodárskej súťaže pomocou podpory liberalizácie, zlepšenia praktík verejného obstarávania a zabezpečenia prístupu k privatizácii priaznivého pre hospodársku súťaž. Prijať potrebný právny rámec pre štátnu pomoc a podporovať transparentnosť a základné uplatňovanie zásad štátnej pomoci.
      Verejné obstarávanie– Uplatňovať súčasné právne predpisy týkajúce sa verejného obstarávania a uskutočniť kroky s cieľom ich aproximácie s normami EÚ. Vyhýbať sa výnimkám z princípu otvorenej verejnej súťaže a zabezpečiť presné vykonávanie postupov verejnej súťaže. Posilniť Agentúru pre verejné obstarávanie, ako aj subjekty verejného obstarávania v rámci ministerstiev. Prijať opatrenia na zaručenie zodpovedajúceho preskúmania sťažností.
      Práva duševného vlastníctva (PDV)– Prijať nové právne predpisy o priemyselnom vlastníctve. Pristúpiť k Medzinárodnému dohovoru na ochranu nových odrôd rastlín. Prijať potrebné právne predpisy a posilniť správne kapacity s cieľom zlepšenia ochrany autorského práva. Podniknúť kroky k ďalšiemu zvýšeniu povedomia hospodárskych subjektov, orgánov činných v trestnom konaní a súdnictva o duševných, obchodných a vlastníckych právach. Prijať opatrenia na zlepšenie uplatňovania PDV.
      Odvetvové politiky
      Životné prostredie– Začať sa zaoberať problémom oblastí znečistených toxickými látkami v Dures a Vlora, ako aj problémom rádioaktívneho odpadu v Tirane a Fier. Zabezpečiť uplatnenie právnych predpisov o zhodnotení dosahu na životné prostredie a o environmentálnych daniach. Zlepšiť koordináciu medzi ministerstvom pre životné prostredie a inými ministerstvami zaoberajúcimi sa otázkami životného prostredia. Urýchliť vykonávanie Národnej stratégie pre zásobovanie vodou a hygienu a Vidieckej stratégie pre zásobovanie vodou a kanalizáciu.
      Energetika– Vykonávať akčný plán na roky 2003 až 2005 a začať vykonávať albánsku stratégiu pre energetiku. Vykonávať záväzky prijaté v rámci Aténskeho memoranda o porozumení z roku 2003 o regionálnom trhu s energiou v juhovýchodnej Európe.
      Telekomunikácie– Zabezpečiť účinnú liberalizáciu elektronického komunikačného odvetvia vrátane posilnenia regulatívnych orgánov a prijatia vhodných zákonov a politík pre toto odvetvie.
      Spolupráca v oblasti spravodlivosti a vnútorných vecí
      Správa hraníc– v dôsledku Ohridskej regionálnej konferencie o bezpečnosti a správe hraníc z mája 2003 vykonávať opatrenia, ktoré boli prijaté vládou a predložené na stretnutí ministrov spravodlivosti a vnútra v rámci Fóra EÚ a západný Balkán, ktoré sa konalo v novembri 2003. Vypracovať Stratégiu pre integrovanú správu hraníc (ISH) v súlade s požiadavkami EÚ. Posilniť orgány činné v trestnom konaní zodpovedné za správu hraníc a zlepšenie riadiacich noriem. Zriadiť zodpovedajúci systém pre analýzu rizík s cieľom zlepšiť správu hraníc na hraničných prechodoch a „zelených“ a „modrých“ hraniciach. Zlepšiť spoluprácu so susediacimi krajinami, ako aj spoluprácu medzi vnútroštátnymi orgánmi činnými v trestnom konaní zodpovednými za správu hraníc, na hraniciach a v spojitosti s kontrolnou činnosťou, ktorá z toho vyplýva. Zlepšiť vybavenie a kompetencie albánskych orgánov činných v trestnom konaní s cieľom zabezpečiť identifikáciu sfalšovaných/falošných cestovných dokumentov. Prijať v spolupráci s príslušnými medzinárodnými účastníkmi nevyhnutné opatrenia na zabezpečenie riadnych noriem bezpečnosti, riadenia a kontroly na Medzinárodnom letisku Tirana.
      Politika v oblasti migrácie a azylu– Prijať a začať vykonávať Národnú stratégiu pre migráciu. Zabezpečiť, aby postupy potrebné na podpísanie a ratifikáciu dohody ES/Albánsko o readmisii boli dokončené v čo najskoršom termíne v roku 2004.
      Formálne prijať Národný akčný plán o azyle. Zaoberať sa pretrvajúcimi nedostatkami v albánskych právnych predpisoch súvisiacich s azylom. Zaviesť najmä v hraničných oblastiach systém predbežného vyšetrenia („pre-screening“), ktorý by umožnil zaradiť osoby v nezvyčajnej situácii na území Albánska. Rešpektovať princíp nevypovedania. Zabezpečiť, aby spracovanie žiadostí o azyl prebiehalo v súlade s právnymi predpismi a aby boli dodržiavané časové lehoty.
      Polícia– Plne vykonávať zákon o policajných hodnostiach. Zriadiť a začať vykonávať transparentný systém v oblasti disciplíny a služobného postupu. Zlepšiť právomoci polície v oblasti vyšetrovania. Zriadiť konsolidovanú príručku postupov pre všetkých úradníkov kriminálnej polície. Ustanoviť jednoznačné pravidlá s cieľom zabezpečiť zodpovedajúcu spoluprácu medzi rôznymi policajnými jednotkami a úradom prokurátora. Posilniť miestnu políciu. Zabezpečiť trestné stíhanie policajných úradníkov podieľajúcich sa na korupcii a inej trestnej činnosti.
      Organizovaný zločin, nezákonné obchodovanie, drogy, pranie špinavých peňazí a terorizmus– Vykonávať na činnosť zamerané opatrenia proti organizovanému zločinu, ktoré boli prijaté vládou a predložené na stretnutí ministrov spravodlivosti a vnútra EÚ a západného Balkánu v novembri 2003. Zabezpečiť, aby albánske právne predpisy jednoznačne definovali pojem „organizovaný zločin“ v súlade s právnymi predpismi EÚ a všeobecne prijatými medzinárodnými normami. Prijať a vykonávať právne predpisy o ukradnutom tovare, pričom sa zohľadnia medzinárodné normy, a aj právne predpisy týkajúce sa tovaru ukradnutého v zahraničí. Zabezpečiť spoluprácu a výmenu informácií medzi orgánmi činnými v trestnom konaní, ministerstvami a zákonodarcami podieľajúcich sa na boji proti organizovanému zločinu. V medziach zákona a plne rešpektujúc medzinárodné normy rozšíriť použitie špeciálnych vyšetrovacích techník na všetky oblasti súvisiace s organizovaným zločinom. Vykonávať Stratégiu boja proti nezákonnému obchodovaniu prijatú v roku 2003. Uskutočniť potrebné kroky na prípravu uzatvorenia zmluvy s Europolom. Prijať nevyhnutné opatrenia na umožnenie dohôd o dvojstrannej extradícii s členskými štátmi EÚ.
      Posilniť platné právne predpisy súvisiace s drogami. Zabezpečiť trvalé úsilie v boji proti pestovaniu a nezákonnému obchodovaniu s marihuanou. Vypracovať Národnú protidrogovú stratégiu v súlade so stratégiou a akčným plánom EÚ v oblasti drog.
      Posilniť kapacity inštitúcií zodpovedných za boj proti praniu špinavých peňazí, zabezpečiť zodpovedajúcu spoluprácu medzi týmito inštitúciami, zriadiť účinné pracovné postupy a rozvinúť vhodný systém pre organizáciu spisov. Posilniť platné právne predpisy v oblasti prania špinavých peňazí.
      Zlepšiť medzinárodnú spoluprácu a vykonávať zodpovedajúce medzinárodné dohovory o terorizme. Zlepšiť spoluprácu a výmenu informácii medzi políciou a spravodajskými službami v rámci štátu a s ostatnými štátmi. Zabrániť financovaniu a príprave teroristických činov.
      3.2.   STREDNODOBÉ PRIORITY
      Politická situácia
      Demokracia a právny štát
      Ďalej zlepšiť fungovanie verejnej správy– Zabezpečiť, aby odvetvia administratívy zodpovedné za vykonávanie ustanovení DSP, ako aj tie, ktorých sa týka vykonávanie finančnej pomoci EÚ, boli riadne vyškolené a vybavené, aby mohli vykonávať ich úlohy. Zabezpečiť, aby sa právne predpisy a súvisiace postupy týkajúce sa štátnej služby vrátane služobného postupu zlepšovali v súlade s požiadavkami modernej verejnej správy a aby boli presne vykonávané na účely podpory dobre pripravenej, profesionálnej, transparentnej a stabilnej administratívy. Zabezpečiť, aby miestne správy boli schopné vykonávať decentralizované politiky.
      Organizovať budúce parlamentné voľby a voľby do miestnej správy v súlade s medzinárodnými normami.
      Ďalej posilniť súdny systém– Zabezpečiť trestné stíhanie závažných trestných činov, najmä organizovaného zločinu, pričom mimoriadna pozornosť je venovaná mechanizmom cezhraničnej spolupráce; úspešnosť trestného stíhania by sa mala odraziť v zjavnom a podstatnom náraste počtu úspešných usvedčení páchateľov vážnych trestných činov so zodpovedajúcimi rozsudkami. Podstatne znížiť existujúci stav nedorobenej práce a zabezpečiť včasný výkon rozhodnutí súdu. Zabezpečiť širokú publikáciu rozhodnutí súdu. Zabezpečiť pokračujúce a primerané školenie sudcov a prokurátorov vrátane v oblasti ľudských práv, etiky, ako aj obchodných otázok a otázok súvisiacich s DSP. Uplatňovať právne predpisy ohľadom ochrany svedkov. Ďalej posilniť nezávislosť súdnictva takým spôsobom, že sa efektívne prevedie inšpekcia súdnych činností sudcov z ministerstva spravodlivosti na vysokú súdnu radu.
      Ďalej zlepšiť boj proti korupcii a organizovanému zločinu– Vykonávať Európske dohovory o korupcii (v trestných a občianskych veciach) ratifikované Albánskom, rovnako aj odporúčania Skupiny štátov proti korupcii (GRECO). Dosiahnuť výrazné výsledky v boji proti korupcii na všetkých úrovniach a vo všetkých oblastiach pomocou uplatňovania zodpovedajúcich právnych predpisov. Uľahčiť umiestňovanie styčných dôstojníkov vyslaných členskými štátmi EÚ v príslušných štátnych orgánoch, ktoré sú zapojené do boja proti organizovanému zločinu. Poskytovať každých šesť mesiacov správy EÚ o konkrétnych výsledkoch dosiahnutých v súdnom stíhaní organizovaného zločinu vo vzťahu k činnostiam podľa podmienok Dohovoru Organizácie Spojených národov o cezhraničnom organizovanom zločine, ktorý je známy ako Palermský dohovor.
      Ľudské práva a ochrana menšín
      Zabezpečiť rešpektovanie ľudských práv orgánmi činnými v trestnom konaní– Zabezpečiť, aby sa so zadržanými osobami a väzňami vo vyšetrovacej väzbe zachádzalo v súlade s medzinárodnými normami. Zaručiť, aby ľudská dôstojnosť a osobná bezpečnosť bola rešpektovaná v nápravných zariadeniach, väzniciach a psychiatrických zariadeniach v súlade s medzinárodnými dohovormi. Zriadiť primeraný súdny systém pre mladistvých. Zabezpečiť rešpektovanie Dohovoru Rady Európy na zabránenie mučenia a neľudského a ponižujúceho zaobchádzania alebo trestania.
      Zaručiť slobodu prejavu a slobodu médií– Uplatňovať nové právne predpisy pre tlačové a elektronické médiá, zohľadňujúc normy EÚ. Zabezpečiť, aby televízne frekvencie boli pridelené spravodlivým a nediskriminačným spôsobom v súlade s národným plánom a aby vysielacie spoločnosti plne rešpektovali kritériá. Zavŕšiť transformáciu albánskej RTV, ktorá je televíziou vo vlastníctve štátu, na televíziu neutrálneho verejnoprávneho vysielania. Podporiť neustále zlepšovanie kvality žurnalistiky.
      Regionálna a medzinárodná spolupráca
      Posilniť regionálnu spoluprácu– Uzatvoriť a vykonávať súbor rozhodnutí so susediacimi krajinami v oblasti organizovaného zločinu, správy hraníc a readmisiu. Vykonávať Memorandum o porozumení o hlavnej sieti pre regionálnu dopravu v juhovýchodnej Európe. Pokračovať vo vykonávaní záväzkov prijatých v rámci Aténskeho memoranda o porozumení z roku 2003 o regionálnom trhu s energiou a urobiť pokroky ohľadom vytvorenia tohto trhu. Zabezpečiť primeranú regionálnu spoluprácu v otázkach životného prostredia.
      Vykonávať medzinárodné záväzky– Plne vykonávať medzinárodné dohody a dohovory ratifikované Albánskom, najmä dohovory v oblasti spravodlivosti a vnútra, ľudských práv a práv menšín a obchodu.
      Ekonomická situácia
      Voľné trhové hospodárstvo a štrukturálne reformy
      Dokončiť proces privatizácie– hlavne privatizáciou INSIG (finančný sektor), Albtelecom (odvetvie telekomunikácií), Servcom, Albpetrol, Armo a KESH (odvetvie energetiky).
      Ďalej zlepšiť podnikateľské prostredie– Uplatňovať zlepšené obchodné právne predpisy. Zabezpečiť, aby sudcovia boli dobre vyškolení v oblasti právnych predpisov týkajúcich sa obchodu a obchodných spoločností. Dosiahnuť podstatné výsledky v oblasti boja proti podvodom a korupcii. Zaviesť stratégiu pre boj so skrytou ekonomikou s cieľom zaručiť, medzi iným, spravodlivú hospodársku súťaž medzi spoločnosťami.
      Dosiahnuť fungujúci trh s nehnuteľnosťami/trh s pôdou– Uplatňovať právne úpravy týkajúce sa reštitúcie/náhrady majetku zabaveného počas obdobia komunizmu. Dokončiť katastrálne mapovanie a proces registrácie pôdy. Zabezpečiť, aby prevody majetku boli uskutočnené v súlade s právnymi predpismi a prijať opatrenia s cieľom zabezpečiť riadne fungovanie všetkých orgánov podieľajúcich sa na tomto postupe (notárstva, katastrálny úrad atď.). Zabezpečiť, aby sa rešpektovali ustanovenia týkajúce sa klasifikácie a využitia pôdy. Vypracovať a prijať právne predpisy týkajúce sa zdaňovania pôdy a nehnuteľností.
      Správa verejných financií
      Ďalej zlepšiť správu verejných financií– Vykonávať Stratégiu vnútornej kontroly verejných financií. Ďalej posilniť externý audit a zabezpečiť správne fungovanie riadenia finančnej kontroly, ako aj interného auditu. Zaviesť efektívne postupy pre odhaľovanie, prejednávanie a prešetrovanie prípadov (podozrivých) podvodov a iných nezrovnalostí majúcich vplyv na národné a medzinárodné zdroje.
      Európske normy
      Vnútorný trh a obchod
      Pohyb tovaru– Zabezpečiť správne kapacity na vykonávanie kritérií DSP. Urobiť ďalší pokrok v prijímaní noriem. Zriadiť systém trhového dozoru. Zabezpečiť zlepšené fungovanie orgánov zodpovedných za normalizáciu, akreditáciu a certifikáciu, ako aj orgánov zodpovedných za metrológiu a kalibráciu, pričom sa zohľadňujú postupy EÚ.
      Dosiahnuť podstatné zlepšenie v oblasti potravinovej bezpečnosti a fytosanitárnych a veterinárnych podmienok v súlade s požiadavkami EÚ.
      Clá– Zabezpečiť správne kapacity pre vykonanie požiadaviek DSP. Zabezpečiť podstatné vyrovnanie colných právnych predpisov a postupov s právnymi predpismi a postupmi EÚ a zabezpečiť ich vykonávanie. Zaručiť správne vykonávanie pravidiel pôvodu. Pokračovať v zabezpečovaní stability náboru zamestnancov v rámci colnej správy a v zlepšovaní výkonnosti jej riadenia. Zlepšiť výsledky v boji proti podvodom, pašovaniu a nezákonnému obchodovaniu a podstatne znížiť počet prípadov týkajúcich sa účasti colných úradníkov na nezákonnej činnosti. Dokončiť vykonávanie programu ASYDUCA na celom území krajiny a pokračovať v snahe o informatizáciu.
      Zdaňovanie– Pokračovať v posilnení daňovej správy. Zabezpečiť plné a účinné vykonávanie režimu DPH. Zlepšiť komunikáciu s daňovými poplatníkmi a zjednodušiť daňovú štruktúru a daňové postupy vrátane postupov pri vrátení dane. Prideliť všetkým daňovým poplatníkom jedinečné identifikačné číslo na daňové účely. Pokračovať v posilnení výberu a kontrole daní a vypracovať stratégiu auditu.
      Hospodárska súťaž a štátna pomoc– Zriadiť v súlade s požiadavkami DSP nezávislý orgán pre hospodársku súťaž. Uplatniť právne prepisy týkajúce sa hospodárskej súťaže a pripraviť zriadenie systému štátnej pomoci, ktorý bude vo svojom fungovaní nezávislý. Posilniť štruktúry zodpovedné za štátnu pomoc a zaistiť pokrok smerom k zavŕšeniu komplexného súpisu štátnej pomoci a vypracovaniu údajov o HDP na úrovni NUTS II.
      Verejné obstarávanie– Zabezpečiť podstatné vyrovnanie albánskeho právneho rámca s acquis EÚ. Dosiahnuť plne operačné systémy v oblasti verejného obstarávania, pričom sa zabezpečí presné fungovanie postupov pri verejnom obstarávaní v súlade s právnymi predpismi a požiadavkami DSP.
      Práva duševného vlastníctva (PDV)– Riadne vykonávať ratifikované medzinárodné dohovory týkajúce sa duševných, obchodných a priemyselných vlastníckych práv. Zabezpečiť vysoký stupeň ochrany pre PDV a dosiahnuť výsledky v boji proti pirátstvu a falšovaniu. Zaručiť dostatočné správne kapacity s cieľom splnenia požiadaviek DSP v tejto oblasti.
      Odvetvové politiky
      Životné prostredie– Pokračovať v úsilí zaoberať sa problémom oblastí znečistených toxickými látkami. Znížiť úroveň prachu a znečistenia ovzdušia v mestských oblastiach. Znížiť znečistenie spôsobené rafinériou v Balshi, vrátane odpadu do rieky Gjanica, a prijať opatrenia ohľadom znečistenia vody vo všeobecnosti. Pokračovať vo vykonávaní regionálnych a medzinárodných záväzkov v tejto oblasti. Posilniť dozor v oblasti životného prostredia a zabezpečiť dostatočné odradzujúce sankcie proti znečisťovateľom. Zabezpečiť vykonávanie Národnej stratégie pre zásobovanie vodou a hygienu a Vidieckej stratégie pre zásobovanie vodou a kanalizáciu. Vypracovať a začať s vykonávaním stratégie pre postupné vyrovnanie s acquis v tejto oblasti.
      Verejné zdravie– Posilniť dozorný a oznamovací systém pre infekčné choroby. Napomáhať užšej spolupráci so sieťami verejného zdravia.
      Doprava– Vykonávať hlavný plán v oblasti dopravy. Pokračovať v úsilí dokončiť východozápadné a severojužné koridory. Urobiť podstatný pokrok v obnove tiranského letiska a prístavov Dures a Vlora, vrátane zaistenia zlepšenej bezpečnosti a správy hraníc. Dokončiť privatizáciu prístavu Dures. Dosiahnuť zlepšené výsledky ohľadom bezpečnosti cestnej premávky a urobiť ďalšie kroky k ďalšiemu zlepšeniu dosiahnutých výsledkov. Vykonávať Memorandum o porozumení o hlavnej sieti pre regionálnu dopravu v juhovýchodnej Európe.
      Energetika– Pokračovať v zabezpečení riadneho vykonávania akčných plánov týkajúcich sa odvetvia elektrickej energie a v ďalšom pokroku pri výkone albánskej energetickej stratégie. Zabezpečiť včasné vykonávanie rôznych projektov zameraných na zlepšenie infraštruktúry pre výrobu, rozvod a zásobovanie elektrickou energiou. Pokračovať vo vykonávaní regionálnych a medzinárodných záväzkov v tejto oblasti s úmyslom vytvorenia konkurencieschopného regionálneho trhu s energiou.
      Telekomunikácie– Transponovať a vykonávať nový rámec EÚ pre elektronické komunikácie.
      Spolupráca v oblasti spravodlivosti a vnútorných záležitostí
      Správa hraníc– Vykonávať ISH a všetky medzinárodné záväzky, ktoré Albánsko prijalo v oblasti správy hraníc. Efektívne vykonávať analýzu rizík v súvislosti so správou hraníc. Pokračovať v posilnení kapacít pri správe hraníc; najmä zabezpečiť, aby správa hraníc na tiranskom medzinárodnom letisku a v prístavoch Dures a Vlora zodpovedala medzinárodným normám. Zabezpečiť zlepšené bezpečnostné znaky na nových albánskych cestovných dokumentoch. Dosiahnuť podstatné výsledky v procese odmínovania.
      Politika v oblasti migrácie a azylu– Vykonávať Albánsku národnú stratégiu pre migráciu. Zabezpečiť, aby Albánsko bolo schopné splniť požiadavky DSP týkajúce sa občanov EÚ, ktorí pracujú a/alebo majú bydlisko v Albánsku. Zabezpečiť uplatnenie všetkých dohôd o readmisii, ktoré Albánsko uzatvorilo, pokúsiť sa uzatvoriť dohody o readmisii so všetkými krajinami v regióne a s krajinami, ktoré sú krajinami pôvodu migrantov prechádzajúcich cez územie Albánska. Postupne uzatvoriť, ratifikovať a vykonávať všetky hlavné medzinárodné dohovory týkajúce sa migrácie.
      Vykonávať Albánsky národný akčný plán o azyle. Uplatňovať právne predpisy týkajúce sa azylu a vytvoriť ucelený azylový systém v súlade s medzinárodnými normami.
      Polícia– Pokračovať v posilnení všetkých policajných zložiek, najmä pomocou zodpovedajúceho školenia a vybavenia. Zabezpečiť fungovanie riadneho systému organizácie spisov tak, aby existoval dobre zdokumentovaný proces umožňujúci sledovanie prípadov od úvodnej správy po ich uzavretie. Dosiahnuť výrazné výsledky v boji proti kriminalite, ako aj pri znižovaní korupcie a inej trestnej činnosti v rámci polície.
      Organizovaný zločin, nezákonné obchodovanie, drogy, pranie špinavých peňazí a terorizmus– Ďalej posilniť medzinárodnú spoluprácu. Dosiahnuť významné výsledky ohľadom miery, počtu a kvality trestných stíhaní v súvislosti s trestnými činmi spojenými s organizovaným zločinom a nezákonným obchodovaním, ako aj v súvislosti so zabavením výnosov plynúcich z trestnej činnosti.
      Vykonávať Národnú protidrogovú stratégiu. Zabezpečiť podstatne zlepšenie výsledkov ohľadne boja proti nezákonnému obchodovaniu s drogami, najmä tvrdými drogami ako je heroín alebo kokaín.
      Posilniť boj proti hospodárskej a finančnej trestnej činnosti vrátane prania špinavých peňazí a falšovania peňazí. Zriadiť medziministerskú agentúru s cieľom zabavenia výnosov plynúcich z trestnej činnosti. Dosiahnuť konkrétne výsledky v boji proti praniu špinavých peňazí v rámci finančného sektora, ako aj mimo neho.
      4.   PROGRAM
      Pomoc spoločenstva krajinám západnému Balkánu v rámci procesu stabilizácie a pridruženia bude poskytnutá pomocou zodpovedajúcich finančných nástrojov, najmä nariadením Rady (ES) č. 2666/2000 o pomoci pre Albánsko, Bosnu a Hercegovinu, Chorvátsko, Juhoslovanskú zväzovú republiku a bývalú Juhoslovanskú republiku Macedónsko (1), čo znamená, že toto rozhodnutie nebude mať žiadne finančné dôsledky. Albánsko bude mať navyše prístup k financovaniu z viacnárodných a horizontálnych programov. Komisia spolupracuje s Európskou investičnou bankou a MFI, hlavne s Európskou bankou pre obnovu a rozvoj a Svetovou bankou, s úmyslom napomáhať spolufinancovaniu projektov súvisiacich s PSP.
      5.   PODMIENENOSŤ
      Pomoc spoločenstva krajinám západnému Balkánu v rámci PSP je podmienená ďalším pokrokom v plnení kodanských politických kritérií. Nerešpektovanie týchto všeobecných podmienok by mohlo viesť Radu k prijatiu zodpovedajúcich opatrení na základe článku 5 nariadenie (ES) č. 2666/2000.
      Pomoc spoločenstva taktiež podlieha podmienkam vymedzených Radou v jej záveroch z 29. apríla 1997, najmä vo vzťahu k záväzku prijímateľa uskutočňovať demokratické, hospodárske a inštitucionálne reformy so zohľadnením priorít uvedených v tomto Európskom partnerstve.
      6.   MONITOROVANIE
      Sledovanie Európskeho partnerstva je zabezpečené pomocou mechanizmov zriadených v rámci PSP, hlavne pomocou výročnej správy o PSP.

         (1)  Ú. v. ES L 306, 7.12.2000, s. 1. Nariadenie zmenené a doplnené nariadením (ES) č. 2415/2001 (Ú. v. ES L 327, 12.12.2001, s. 3).


title: 2006/378/ES: Rozhodnutie Rady z  10. apríla 2006 o uzavretí Protokolu k Euro-stredomorskej dohode medzi Európskymi spoločenstvami a ich členskými štátmi na jednej strane a Izraelským štátom na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
               2.6.2006

               SK

               Úradný vestník Európskej únie

               L 149/31

      ROZHODNUTIE RADY

   z 10. apríla 2006
   o uzavretí Protokolu k Euro-stredomorskej dohode medzi Európskymi spoločenstvami a ich členskými štátmi na jednej strane a Izraelským štátom na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   (2006/378/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 310 v spojení s druhou vetou článku 300 ods. 2 prvým pododsekom a druhým pododsekom článku 300 ods. 3,
   so zreteľom na Akt o pristúpení z roku 2003, a najmä na jeho článok 6 ods. 2,
   so zreteľom na návrh Komisie,
   so zreteľom na súhlas Európskeho parlamentu (1),
   keďže:

               (1)

               Protokol k Euro-stredomorskej dohode medzi Európskymi spoločenstvami a ich členskými štátmi na jednej strane a Izraelským štátom na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii bol podpísaný v mene Európskeho spoločenstva a jeho členských štátov 23. februára 2006.

               (2)

               Protokol by sa mal schváliť,

         ROZHODLA TAKTO:
   Jediný č1ánok
   Týmto sa v mene Európskeho spoločenstva a jeho členských štátov schvaľuje protokol k Euro-stredomorskej dohode medzi Európskymi spoločenstvami a ich členskými štátmi na jednej strane a Izraelským štátom na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii.
   Text protokolu je pripojený k tomuto rozhodnutiu (2).

      V Luxemburgu 10. apríla 2006

            Za Radu

            predsedníčka

         U. PLASSNIK

      (1)  23. marca 2006 (zatiaľ neuverejnené v úradnom vestníku).

      (2)  Pozri stranu 2 tohto úradného vestníka.


title: 2008/803/ES: Rozhodnutie Komisie zo 14. októbra 2008 , ktorým sa ustanovuje začatie prešetrovania podľa článku 18 ods. 2 nariadenia Rady (ES) č. 980/2005, pokiaľ ide o účinné vykonávanie určitých dohovorov o ľudských právach na Srí Lanke

text:
               18.10.2008

               SK

               Úradný vestník Európskej únie

               L 277/34

      ROZHODNUTIE KOMISIE

   zo 14. októbra 2008,
   ktorým sa ustanovuje začatie prešetrovania podľa článku 18 ods. 2 nariadenia Rady (ES) č. 980/2005, pokiaľ ide o účinné vykonávanie určitých dohovorov o ľudských právach na Srí Lanke
   (2008/803/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (1), a najmä na jeho článok 18 ods. 2,
   po porade s Výborom pre všeobecné preferencie,
   keďže:

               (1)

               Zo správ, vyhlásení a informácií Organizácie Spojených národov (OSN), ktoré má Komisia k dispozícií, vrátane správy osobitného spravodajcu pre mimosúdne popravy z 27. marca 2006, vyhlásenia osobitného poradcu osobitného predstaviteľa pre deti v ozbrojených konfliktoch z 13. novembra 2006 a vyhlásenia osobitného spravodajcu pre mučenie a iné kruté, neľudské alebo ponižujúce zaobchádzanie z 29. októbra 2007, ako aj z iných verejne dostupných správ a informácií z iných relevantných zdrojov vrátane mimovládnych organizácií vyplýva, že vnútroštátne právne predpisy Srílanskej demokratickej socialistickej republiky, ktoré obsahujú medzinárodné dohovory o ľudských právach, najmä Medzinárodný pakt o občianskych a politických právach, Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu a Dohovor o právach dieťaťa, sa účinne nevykonávajú.

               (2)

               Medzinárodný pakt o občianskych a politických právach, Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu a Dohovor o právach dieťaťa sú uvedené ako dohovory o základných ľudských právach v bodoch 1, 5 a 6 časti A prílohy III k nariadeniu (ES) č. 980/2005.

               (3)

               V článku 16 ods. 2 nariadenia (ES) č. 980/2005 sa ustanovuje dočasné zrušenie osobitného stimulačného dojednania podľa časti 2 kapitoly II uvedeného nariadenia, ak sa vnútroštátne právne predpisy obsahujúce dohovory uvedené v prílohe III k nariadeniu, ktoré boli ratifikované na splnenie požiadaviek článku 9 ods. 1 a 2, účinne nevykonávajú.

               (4)

               Komisia preskúmala získané informácie a zistila, že existujú dostatočné dôvody na začatie prešetrovania s cieľom určiť, či sa účinne vykonávajú právne predpisy Srí Lanky týkajúce sa uznávania a ochrany základných ľudských práv. Zároveň by to umožnilo určiť, či je dočasné zrušenie osobitného stimulačného dojednania opodstatnené.

               (5)

               Konzultácie s Výborom pre všeobecné preferencie sa uskutočnili 23. septembra 2008,

         ROZHODLA TAKTO:
   Jediný článok
   Komisia začne prešetrovanie s cieľom zistiť, či sa účinne vykonávajú vnútroštátne právne predpisy Srílanskej demokratickej socialistickej republiky obsahujúce Medzinárodný pakt o občianskych a politických právach, Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu a Dohovor o právach dieťaťa.

      V Bruseli 14. októbra 2008

            Za Komisiu

         Catherine ASHTON

            členka Komisie

      (1)  Ú. v. EÚ L 169, 30.6.2005, s. 1.


title: Rozhodnutie č. 581 z  2. júla 2009 o začatí konania vo veci udelenia povolenia na prieskum ložísk ropy a zemného plynu – podzemných prírodných zdrojov v súlade s článkom 2 ods. 1 oddielom 3 zákona o podzemných prírodných zdrojoch v bloku Kilifarevo nachádzajúcom sa v severnej časti stredného Bulharska a o oznámení výberového konania na udelenie povolenia

text:
               8.10.2009

               SK

               Úradný vestník Európskej únie

               C 241/24

      ROZHODNUTIE č. 581
   z 2. júla 2009
   o začatí konania vo veci udelenia povolenia na prieskum ložísk ropy a zemného plynu – podzemných prírodných zdrojov v súlade s článkom 2 ods. 1 oddielom 3 zákona o podzemných prírodných zdrojoch v bloku „Kilifarevo“ nachádzajúcom sa v severnej časti stredného Bulharska a o oznámení výberového konania na udelenie povolenia
   2009/C 241/11
   BULHARSKÁ REPUBLIKA
   RADA MINISTROV
   V súlade s článkom 42 ods. 1 oddielom 1 a článkom 44 ods. 3 v spojení s článkom 5 oddielom 2 a článkom 7 ods. 1 oddielom 9 zákona o podzemných prírodných zdrojoch,
   RADA MINISTROV ROZHODLA:

               1.

               Začať konanie vo veci udelenia povolenia na prieskum ložísk ropy a zemného plynu v bloku „Kilifarevo“ s rozlohou 20 km2 a súradnicami bodov 1 až 4 podľa prílohy.

               2.

               Oznámiť, že udelenie povolenia podľa oddielu 1 bude predmetom výberového konania.

               3.

               Stanoviť, že obdobie, na ktoré sa vzťahuje povolenie na prieskum, bude trvať 5 rokov odo dňa, kedy zmluva o prieskume nadobudne platnosť, pričom toto obdobie sa podľa článku 31 ods. 3 a 4 zákona o podzemných prírodných zdrojoch môže predĺžiť.

               4.

               Konečný termín zakúpenia dokumentácie o výberovom konaní je o 16.00 h 120. deň odo dňa uverejnenia tohto rozhodnutia v Úradnom vestníku Európskej únie. Dokumentáciu o výberovom konaní možno zakúpiť v miestnosti č. 427 na Ministerstve životného prostredia a vodného hospodárstva, Maria Luisa Boulevard 22, Sofia.

               5.

               Konečný termín predloženia žiadosti o účasť na výberovom konaní je o 16.00 h 135. deň odo dňa uverejnenia tohto rozhodnutia v Úradnom vestníku Európskej únie. Žiadosti o účasť na výberovom konaní by sa mali podať v podateľni Ministerstva životného prostredia a vodného hospodárstva, Maria Luisa Boulevard 22, Sofia.

               6.

               Konečný termín na predloženie ponúk je o 16.00 h 155. deň odo dňa uverejnenia tohto rozhodnutia v Úradnom vestníku Európskej únie. Ponuky by sa mali predložiť v podateľni Ministerstva životného prostredia a vodného hospodárstva, Maria Luisa Boulevard 22, Sofia.

               7.

               Ponuky doručené v lehote uvedenej v oddiele 6 otvorí výbor ustanovený podľa oddielu 10.2 v prítomnosti zástupcov účastníkov 156. deň odo dňa uverejnenia tohto rozhodnutia v Úradnom vestníku Európskej únie v budove Ministerstva životného prostredia a vodného hospodárstva, Maria Luisa Boulevard 22, Sofia. Výbor preskúma a vyhodnotí ponuky a roztriedi účastníkov do 14 dní odo dňa otvorenia ponúk.

               7.1.

               Ak ani jedna ponuka v súlade s oddielom 7 nebude spĺňať požiadavky výberového konania, výbor predĺži lehotu na predloženie ponúk, tak, aby mohli účastníci zlepšiť svoje ponuky, o čom budú písomne informovaní.

               7.2.

               Výbor zvolá schôdzu, na ktorej preskúma a vyhodnotí skorigované ponuky a roztriedi účastníkov do 14 dní odo dňa doručenia ponúk v súlade s oddielom 7.1.

               8.

               Poplatok za účasť na výberovom konaní je stanovený na 15 000 BGN.

               8.1.

               Poplatok musí byť zaplatený do konečného termínu predkladania žiadostí o účasť na výberovom konaní v súlade s oddielom 5.

               8.2.

               Poplatok sa vypláca na bankový účet uvedený v dokumentácii o výberovom konaní.

               8.3.

               Poplatok víťaza výberového konania a poplatky účastníkov, ktorí nevyhoveli požiadavkám výberového konania, prepadajú. Poplatky ostatných uchádzačov sa vrátia do 14 dní od uverejnenia rozhodnutia Rady ministrov o udelení povolenia na prieskum úspešnému žiadateľovi v bulharskom úradnom vestníku.

               9.

               Rada ministrov stanoví ďalšie požiadavky týkajúce sa výberového konania.

               9.1.

               V prípade odvolania na základe článku 47 ods. 3 zákona o podzemných prírodných zdrojoch sa lehoty uvedené v oddieloch 6 a 7 predĺžia o počet dní potrebných na prijatie rozhodnutia o odvolaní, o čom budú účastníci, ktorých žiadosti boli akceptované, písomne informovaní.

               9.2.

               Cena dokumentácie o výberovom konaní je 13 500 BGN.

               9.3.

               Dokumentáciu o výberovom konaní môžu zakúpiť osoby poverené zastupovaním alebo splnomocnení zástupcovia.

               9.4.

               Výberové konanie sa uskutoční aj vtedy, ak naň bude pripustený iba jeden žiadateľ.

               9.5.

               Žiadatelia o účasť na výberovom konaní musia spĺňať požiadavky uvedené v článku 23 ods. 1 zákona o podzemných prírodných zdrojoch.

               9.6.

               Žiadosti o účasť na výberovom konaní sa pripravujú a predkladajú v súlade s článkom 46 ods. 1 a 2 zákona o podzemných prírodných zdrojoch a podmienkami uvedenými v dokumentácii o výberovom konaní.

               9.7.

               Prihlášky na výberové konanie by mali byť v súlade s požiadavkami a podmienkami uvedenými v dokumentácii o výberovom konaní.

               9.8.

               Ponuky sa vyhodnocujú podľa dokumentácie o výberovom konaní na základe manažérskych a finančných spôsobilostí žiadateľov, navrhnutých pracovných programov a nástrojov na ochranu životného prostredia a na odborné vzdelávanie alebo na technickú inováciu.

               9.9.

               Ak nebola v lehote uvedenej v oddiele 5 doručená nijaká žiadosť o účasť na výberovom konaní alebo ak nebol ani jeden žiadateľ pripustený k účasti na výberovom konaní, výberové konanie sa ruší.

               10.

               Minister životného prostredia a vodného hospodárstva je oprávnený:

               10.1.

               zaslať text tohto rozhodnutia na uverejnenie v Úradnom vestníku Európskej únie a v bulharskom úradnom vestníku a takisto na webovej stránke Rady ministrov;

               10.2.

               zorganizovať realizáciu výberového konania; minister je vymenovaný za predsedu výboru; členov výboru menuje jeho predseda v súlade s článkom 44 ods. 7 zákona o podzemných prírodných zdrojoch.

               11.

               Odvolania voči tomuto rozhodnutiu sa môžu podávať na Najvyšší správny súd do 14 dní od jeho uverejnenia v Úradnom vestníku Európskej únie.

            Predseda vlády

         Sergei STANISHEV

            Hlavný tajomník rady ministrov

         Vesselin DAKOV

      PRÍLOHA

         SÚRADNICE HRANIČNÝCH BODOV BLOKU „KILIFAREVO“

                  Zemepisná dĺžka

                  Zemepisná šírka

                  1.

                  25° 40′ 03,70″

                  43° 01′ 37,27″

                  2.

                  25° 40′ 03,70″

                  42° 59′ 48,21″

                  3.

                  25° 44′ 46,93″

                  42° 59′ 48,21″

                  4.

                  25° 44′ 46,93″

                  43° 01′ 37,27″


title: 2009/79/ES: Rozhodnutie Komisie z  23. januára 2009 , ktorým sa zriaďuje Výbor európskych orgánov dohľadu nad poisťovníctvom a dôchodkovým poistením zamestnancov (Text s významom pre EHP)

text:
               29.1.2009

               SK

               Úradný vestník Európskej únie

               L 25/28

      ROZHODNUTIE KOMISIE

   z 23. januára 2009,
   ktorým sa zriaďuje Výbor európskych orgánov dohľadu nad poisťovníctvom a dôchodkovým poistením zamestnancov
   (Text s významom pre EHP)
   (2009/79/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:

               (1)

               Ako súčasť takzvaného Lamfalussyho postupu prijala Komisia rozhodnutie 2004/6/ES z 5. novembra 2003, ktorým sa zriaďuje Výbor európskych orgánov dohľadu nad poisťovníctvom a dôchodkovým poistením zamestnancov (1) (ďalej len „výbor“). Výbor prevzal svoje úlohy 24. novembra 2003 a odvtedy slúži ako nezávislý orgán, ktorý dáva podnety, diskutuje a radí Komisii v oblasti poistenia, zaistenia a dôchodkového poistenia zamestnancov.

               (2)

               V súlade s ustanoveniami smernice Európskeho parlamentu a Rady 2005/1/ES z 9. marca 2005, ktorou sa menia a dopĺňajú smernice Rady 73/239/EHS, 85/611/EHS, 91/675/EHS, 92/49/EHS a 93/6/EHS a smernice Európskeho parlamentu a Rady 94/19/ES, 98/78/ES, 2000/12/ES, 2001/34/ES, 2002/83/ES a 2002/87/ES s cieľom vytvoriť novú organizačnú štruktúru výborov pre finančné služby (2), preskúmala Komisia v roku 2007 Lamfalussyho postup a jeho posúdenie uverejnila v oznámení z 20. novembra 2007 s názvom Preskúmanie Lamfalussyho postupu – Posilnenie spolupráce orgánov dohľadu (3).

               (3)

               V oznámení Komisia poukázala na dôležitosť Výboru európskych regulačných orgánov pre cenné papiere, Výboru európskych orgánov bankového dohľadu a Výboru európskych orgánov dohľadu nad poisťovníctvom a dôchodkovým poistením zamestnancov (ďalej len „výbory orgánov dohľadu“) v čoraz integrovanejšom európskom finančnom trhu. Jasný rámec pre činnosti týchto výborov v oblasti konvergencie a spolupráce v oblasti dohľadu sa považoval za nevyhnutný.

               (4)

               Počas skúmania funkčnosti Lamfalussyho postupu Rada vyzvala Komisiu na objasnenie úlohy výborov orgánov dohľadu a na zváženie všetkých možností na posilnenie ich činnosti bez toho, aby sa narušila rovnováha súčasnej inštitucionálnej štruktúry alebo znížila zodpovednosť orgánov dohľadu (4).

               (5)

               Na svojom zasadnutí 13. a 14. marca 2008 Európska rada vyzvala na urýchlené zlepšenie fungovania výborov orgánov dohľadu (5).

               (6)

               Rada 14. mája 2008 (6) vyzvala Komisiu, aby preskúmala rozhodnutia Komisie o zriadení výborov orgánov dohľadu s cieľom zabezpečiť súlad a jednotnosť ich mandátov a úloh, ako aj posilniť ich príspevok k spolupráci v oblasti dohľadu a ku konvergencii. Rada poznamenala, že špecifické úlohy by bolo možné explicitne odovzdať výborom, s cieľom podporiť spoluprácu a zbližovanie v oblasti dohľadu a ich úlohou pri posudzovaní rizík pre finančnú stabilitu. Preto by sa v tejto súvislosti malo zaistiť posilnenie právneho rámca týkajúceho sa postavenia a úlohy výboru.

               (7)

               Výbor by mal slúžiť ako nezávislá poradná skupina pre Komisiu v oblasti poistenia, zaistenia a dôchodkového poistenia zamestnancov. Pokiaľ však ide o oblasť dôchodkového poistenia zamestnancov, výbor by mal posúdiť regulačné hľadiská a hľadiská dohľadu týkajúce sa takýchto opatrení, ale nemal by sa zaoberať aspektmi pracovného a sociálneho práva, ako je úprava dôchodkového poistenia zamestnancov, a najmä záležitosti týkajúce sa povinného členstva alebo kolektívnych zmlúv.

               (8)

               Mandát výboru by mal zahŕňať dohľad nad finančnými konglomerátmi. Spolupráca s Výborom európskych orgánov bankového dohľadu pri dohľade nad finančnými konglomerátmi by sa mala odohrávať v rámci Spoločného výboru pre finančné konglomeráty, aby sa tým predišlo duplicite práce, zamedzilo akýmkoľvek nezrovnalostiam, zaručilo, že výbor nebude zaostávať, a poskytla sa mu príležitosť na výmenu informácií.

               (9)

               Výbor by mal súčasne prispievať k spoločnému a jednotnému každodennému vykonávaniu právnych predpisov Spoločenstva a ich dôslednému uplatňovaniu zo strany orgánov dohľadu.

               (10)

               Výbor nemá na úrovni Spoločenstva regulačné právomoci. Jeho úlohou je vykonávať podrobné preskúmania, presadzovať osvedčené postupy a vydávať nezáväzné usmernenia, odporúčania a normy s cieľom zvýšiť konvergenciu v rámci Spoločenstva.

               (11)

               Lepšia bilaterálna a multilaterálna spolupráca v oblasti dohľadu závisí od vzájomného porozumenia a dôvery medzi orgánmi dohľadu. Výbor by mal prispieť k zlepšeniu tejto spolupráce.

               (12)

               Výbor by mal takisto napomáhať konvergencii v oblasti dohľadu v rámci celého Spoločenstva. Aby sa bližšie určil tento cieľ, výbor by mal vytvoriť orientačný a otvorený zoznam úloh.

               (13)

               S cieľom vyriešiť spory cezhraničnej povahy medzi orgánmi dohľadu, najmä v rámci kolégií orgánov dohľadu, by výbor mal ustanoviť dobrovoľný a nezáväzný mediačný mechanizmus.

               (14)

               Aby bolo možné využívať odborné skúsenosti výboru a bez vplyvu na právomoci orgánov dohľadu, mali by tieto orgány byť schopné informovať výbor o záležitostiach s cieľom získať jeho nezáväzné stanovisko.

               (15)

               Výmena informácií medzi orgánmi dohľadu je pre ich fungovanie nevyhnutnou podmienkou. Rovnako je dôležitá pre účinný dohľad nad poisťovacími skupinami a pre finančnú stabilitu. Kým právne predpisy týkajúce sa poisťovníctva stanovujú jasné zákonné povinnosti pre orgány dohľadu spolupracovať a uskutočňovať výmenu informácií, výbor by mal uľahčiť praktickú každodennú výmenu informácií medzi nimi v závislosti od príslušných ustanovení súvisiacich s utajením stanovených v platných právnych predpisoch.

               (16)

               S cieľom obmedziť duplicitu úloh súvisiacich s dohľadom a tým zefektívniť proces dohľadu, ako aj znížiť zaťaženie poisťovacích skupín, by výbor mal umožniť delegovanie úloh medzi orgánmi dohľadu, najmä v prípadoch uvedených v príslušných právnych predpisoch.

               (17)

               Výbor by mal sledovať ich činnosť bez obmedzovania ich nezávislosti a podporovať konvergenciu a súdržnosť kolégií orgánov dohľadu, čím všetkým členom kolégia zabezpečí rovnaké podmienky.

               (18)

               Kvalita, porovnateľnosť a dôslednosť podávania správ o dohľade sú dôležité pre efektívnosť nákladov mechanizmov dohľadu Spoločenstva a pre záťaž cezhraničných inštitúcií spojenú s dodržiavaním právnych predpisov. Výbor by mal prispievať k tomu, aby sa zabránilo prekrývaniu a duplikácii a aby údaje v správach boli porovnateľné a mali primeranú kvalitu.

               (19)

               Finančné systémy Spoločenstva sú úzko prepojené a udalosti v jednom členskom štáte môžu mať významný vplyv na finančné inštitúcie a trhy v iných členských štátoch. Neustále vznikanie finančných konglomerátov a odstraňovanie rozdielov medzi činnosťami firiem v odvetví bankovníctva, cenných papierov a poisťovníctva prinášajú so sebou ďalšie výzvy v oblasti dohľadu na vnútroštátnej úrovni a na úrovni Spoločenstva. Na ochranu finančnej stability je potrebné na úrovni výboru, Výboru európskych orgánov bankového dohľadu a Výboru európskych regulačných orgánov pre cenné papiere vytvoriť systém, ktorého cieľom by bolo včas identifikovať medzi jednotlivými krajinami a sektormi potenciálne riziká a v prípade potreby upozorniť Komisiu a ďalšie výbory. Okrem toho je nevyhnutné, aby výbor zaistil, že informácie dostanú aj ministri financií a centrálne banky členských štátov. Úlohou výboru je v tejto súvislosti identifikovať riziká v sektore poistenia, zaistenia a dôchodkového poistenia zamestnancov a o záveroch pravidelne prostredníctvom správ informovať Komisiu. O týchto posudkoch by mala byť informovaná aj Rada. Výbor by mal spolupracovať aj s Európskym parlamentom a poskytovať mu pravidelné informácie o situácii v sektore poisťovníctva. Výbor by v tejto súvislosti nemal odhaľovať informácie o jednotlivých subjektoch podliehajúcich dohľadu.

               (20)

               Činnosti výboru by sa mali zosúladiť s aktivitami Výboru európskych regulačných orgánov pre cenné papiere, Výboru európskych orgánov bankového dohľadu a Výboru bankového dohľadu Európskeho systému centrálnych bánk, aby bolo možné primerane riešiť medziodvetvové otázky. To je mimoriadne dôležité pri riešení možných medziodvetvových rizík ohrozujúcich finančnú stabilitu.

               (21)

               Vzhľadom na globalizáciu finančných služieb a rastúcu dôležitosť medzinárodných štandardov by výbor mal podporovať aj dialóg a spoluprácu s orgánmi dohľadu pôsobiacimi mimo Spoločenstva.

               (22)

               Zodpovednosť výboru voči inštitúciám Spoločenstva je veľmi dôležitá a mala by sa opierať o pevný štandard, ktorý by súčasne rešpektoval nezávislosť orgánov dohľadu.

               (23)

               Výbor by mal vypracovať svoj vlastný rokovací poriadok a plne rešpektovať výhradné práva orgánov a inštitucionálnu rovnováhu ustanovenú Zmluvou. Vylepšený rámec činností výboru by mali sprevádzať zlepšené pracovné procesy. Na tento účel by v prípade, že nebude možné dosiahnuť všeobecnú zhodu, mali byť prijaté rozhodnutia kvalifikovanej väčšiny podľa pravidiel stanovených v Zmluve.

               (24)

               Z dôvodov právnej istoty a jednoznačnosti by sa rozhodnutie 2004/6/ES malo zrušiť,

         ROZHODLA TAKTO:
   Článok 1
   Zriaďuje sa nezávislá poradná skupina so zameraním na poisťovníctvo a dôchodkové poistenie zamestnancov v Spoločenstve s názvom Výbor európskych orgánov dohľadu nad poisťovníctvom a dôchodkovým poistením zamestnancov (ďalej len „výbor“).
   Článok 2
   Výbor poskytuje rady Komisii najmä pri vypracovávaní návrhov vykonávacích predpisov v oblasti poistenia, zaistenia a dôchodkového poistenia zamestnancov a finančných konglomerátov buď z vlastného podnetu, alebo na žiadosť Komisie.
   Ak Komisia požiada výbor o radu, môže stanoviť lehotu, do kedy výbor túto radu poskytne. Táto lehota bude stanovená s prihliadnutím na naliehavosť záležitosti.
   Článok 3
   Výbor plní pridelené úlohy a prispieva k spoločnému a jednotnému vykonávaniu a dôslednému uplatňovaniu právnych predpisov Spoločenstva tak, že vydáva usmernenia, odporúčania a štandardy.
   Článok 4
   1.   Úlohou výboru je zlepšiť spoluprácu medzi národnými orgánmi dohľadu v oblasti poistenia, zaistenia a dôchodkového poistenia zamestnancov a podporovať zbližovanie postupov dohľadu jednotlivých členských štátov a postupov v rámci Spoločenstva. Na tento účel bude vykonávať, prinajmenšom, tieto úlohy:

               a)

               sprostredkovať alebo umožňovať sprostredkovanie medzi orgánmi dohľadu v prípadoch stanovených príslušnými právnymi predpismi alebo na požiadanie orgánu dohľadu;

               b)

               poskytovať stanoviská orgánom dohľadu v prípadoch stanovených v príslušných právnych predpisoch alebo na ich požiadanie;

               c)

               podporovať účinnú bilaterálnu a multilaterálnu výmenu informácií medzi orgánmi dohľadu v súlade s príslušnými ustanoveniami súvisiacimi s utajením;

               d)

               umožňovať delegovanie úloh medzi orgánmi dohľadu, najmä rozpoznávaním úloh, ktoré je možné delegovať, a presadzovaním osvedčených postupov;

               e)

               prispievať k zabezpečeniu účinného a dôsledného fungovania kolégií orgánov dohľadu najmä prostredníctvom vytvárania usmernení pre operatívne fungovanie kolégií, sledovania nadväznosti postupov rôznych kolégií a vzájomnej výmeny osvedčených postupov;

               f)

               prispievať k rozvoju kvalitných spoločných štandardov pre predkladanie správ orgánov dohľadu;

               g)

               vykonávať prieskum praktického uplatňovania nezáväzných usmernení, odporúčaní a štandardov, ktoré vydáva výbor.

         2.   Výbor priebežne skúma postupy orgánov dohľadu v členských štátoch a hodnotí ich konvergenciu. Každý rok podá výbor správu o dosiahnutom pokroku a identifikuje pretrvávajúce prekážky.
   3.   Výbor vypracuje nové praktické konvergenčné nástroje na podporu spoločného postupu orgánov dohľadu.
   Článok 5
   1.   Výbor monitoruje a posudzuje vývoj v sektore poistenia, zaistenia a dôchodkového poistenia zamestnancov a v prípade potreby informuje Výbor európskych regulačných orgánov pre cenné papiere, Výbor európskych orgánov bankového dohľadu a Komisiu. Zaistí, aby ministerstvá financií a centrálne banky členských štátov boli oboznámené s možnými alebo bezprostrednými problémami.
   2.   Aspoň dvakrát ročne poskytne výbor Komisii posúdenie trendov týkajúcich sa obozretného podnikania na mikroekonomickej úrovni, možných rizík a slabín sektoru poistenia, zaistenia a dôchodkového poistenia zamestnancov.
   Výbor k týmto posudkom pripojí klasifikáciu hlavných rizík a slabín a naznačí, akú veľkú hrozbu pre finančnú stabilitu predstavujú, a v prípade potreby navrhne preventívne alebo ozdravné opatrenia.
   O týchto posudkoch sa informuje Rada.
   3.   Výbor zavedie postupy umožňujúce orgánom dohľadu ihneď reagovať. V prípade potreby výbor podporí spoločné stanovisko v rámci Spoločenstva týkajúce sa rizík a slabín, ktoré môžu nepriaznivo ovplyvniť stabilitu finančného systému Spoločenstva.
   4.   Výbor prostredníctvom úzkej spolupráce s Výborom európskych regulačných orgánov pre cenné papiere, Výborom európskych orgánov bankového dohľadu a Výborom bankového dohľadu Európskeho systému centrálnych bánk zabezpečí, aby medziodvetvovým vývojovým trendom, rizikám a slabinám bola venovaná primeraná pozornosť.
   Článok 6
   1.   Spoločne s Výborom európskych regulačných orgánov pre cenné papiere a s Výborom európskych orgánov bankového dohľadu vypracuje spoločné postupy dohľadu v medziodvetvovej oblasti i v oblasti poistenia, zaistenia a dôchodkového poistenia zamestnancov.
   2.   Na tento účel vytvorí najmä odvetvové a medziodvetvové vzdelávacie programy, umožní výmeny zamestnancov a podporí kompetentné orgány v ich úsilí o zvýšené využívanie režimov dočasného preloženia, spoločných kontrolných tímov, prehliadok orgánov dohľadu a iných nástrojov.
   3.   Výbor podľa uváženia vytvorí nové nástroje určené na podporu vypracovania spoločných postupov dohľadu.
   4.   Výbor zlepší spoluprácu s orgánmi dohľadu tretích krajín, najmä prostredníctvom ich účasti v spoločných vzdelávacích programoch.
   Článok 7
   1.   Výbor sa skladá zo zástupcov národných verejných orgánov na vysokej úrovni zodpovedné za oblasť dohľadu nad poistením, zaistením a dôchodkovým poistením zamestnancov. Každý členský štát vymenuje zástupcu na vysokej úrovni zo svojho príslušného orgánu na účasť na zasadnutiach výboru.
   2.   Komisia je prítomná na zasadnutiach výboru a vymenuje zástupcu na vysokej úrovni na účasť na rokovaniach vo výbore.
   3.   Výbor si zo svojich členov zvolí predsedu.
   4.   Výbor môže pozvať odborníkov a pozorovateľov, aby sa zúčastnili na zasadnutiach.
   5.   Výbor sa nezaoberá aspektmi pracovného a sociálneho práva, ako je organizácia zamestnaneckých režimov, najmä povinné členstvo a kolektívne zmluvy.
   Článok 8
   1.   Členovia výboru sú povinní zachovávať mlčanlivosť o všetkých skutočnostiach, ktoré sú predmetom služobného tajomstva. Všetci účastníci diskusií sa musia podriadiť platným pravidlám o služobnom tajomstve.
   2.   Vždy, keď rokovanie o bode programu zahŕňa výmenu dôverných informácii týkajúcich sa inštitúcie podliehajúcej dohľadu, účasť na takomto rokovaní je možné obmedziť na tých členov, ktorí sú do veci priamo zapojení.
   Článok 9
   1.   Výbor pravidelne informuje Komisiu o výsledkoch svojej činnosti. Udržiava pravidelné kontakty s Európskym výborom pre poisťovníctvo a dôchodkové poistenie zamestnancov zriadeným rozhodnutím Komisie 2004/9/ES (7) a s príslušným výborom Európskeho parlamentu.
   2.   Pravidelnou a úzkou spoluprácou s Výborom európskych regulačných orgánov pre cenné papiere a Výborom európskych orgánov bankového dohľadu výbor zabezpečí medziodvetvovú súdržnosť činností v rámci sektora finančných služieb.
   3.   Predseda výboru sa aspoň raz mesačne stretáva s predsedami Výboru európskych regulačných orgánov pre cenné papiere a Výboru európskych orgánov bankového dohľadu.
   Článok 10
   Výbor môže zakladať pracovné skupiny. Komisia je pozývaná na zasadnutia pracovných skupín ako pozorovateľ.
   Článok 11
   Výbor spolupracuje v oblasti dohľadu nad finančnými konglomerátmi s Výborom európskych orgánov bankového dohľadu v rámci Spoločného výboru pre finančné konglomeráty.
   Komisia a Európska centrálna banka sú pozývané na zasadnutia Spoločného výboru pre finančné konglomeráty ako pozorovatelia.
   Článok 12
   Výbor pred odoslaním svojho stanoviska Komisii vedie – včas, otvorene a priehľadne – rozsiahle porady s účastníkmi trhu, spotrebiteľmi a koncovými užívateľmi. Výbor zverejní výsledky porád, pokiaľ respondent nepožaduje opak.
   Článok 13
   Výbor vypracuje ročný program činnosti a každý rok do konca októbra ho poskytne Rade, Európskemu parlamentu a Komisii. Výbor pravidelne a aspoň raz za rok informuje Radu, Európsky parlament a Komisiu o plnení činností stanovených v programe činnosti.
   Článok 14
   Výbor prijíma rozhodnutia na základe konsenzu jeho členov. V prípade, že sa nedosiahne konsenzus, rozhodnutia sa prijímajú kvalifikovanou väčšinou. Hlasovanie zástupcov členov výboru zodpovedá hlasovaniu členských štátov, ktoré sa riadi článkom 205 ods. 2 a 4 zmluvy.
   Členovia výboru, ktorí sa neriadia usmerneniami, odporúčaniami, štandardmi a inými opatreniami, ktoré výbor schválil, musia byť pripravení uviesť dôvody takého správania.
   Článok 15
   Výbor prijme vlastný rokovací poriadok a ustanoví vlastný systém práce.
   Pokiaľ ide o rozhodnutia, ktoré sa týkajú zmien a doplnení rokovacieho poriadku, volieb do Rady výboru a uvoľňovania z nej rokovací poriadok môže predvídať rozhodovacie postupy, ktoré sa odlišujú od postupov stanovených v článku 14.
   Článok 16
   Rozhodnutie 2004/6/ES sa ruší.
   Článok 17
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 23. januára 2009

            Za Komisiu

         Charlie McCREEVY

            člen Komisie

      (1)  Ú. v. EÚ L 3, 7.1.2004, s. 30.

      (2)  Ú. v. EÚ L 79, 24.3.2005, s. 9.

      (3)  KOM(2007) 727 v konečnom znení.

      (4)  Závery Rady 15698/07 zo 4. decembra 2007.

      (5)  Závery Rady 7652/1/08 Rev 1.

      (6)  Závery Rady 8515/3/08 Rev 3.

      (7)  Ú. v. EÚ L 3, 7.1.2004, s. 34.


title: Rozhodnutie Komisie zo 17. marca 2011 , ktorým sa na Chorvátsku republiku prenáša riadenie pomoci týkajúcej sa zložky V – poľnohospodárstvo a rozvoj vidieka nástroja predvstupovej pomoci (IPA) na predvstupové opatrenia 301 a 302 v predvstupovom období

text:
               18.3.2011

               SK

               Úradný vestník Európskej únie

               C 85/4

         ROZHODNUTIE KOMISIE
   zo 17. marca 2011,
   ktorým sa na Chorvátsku republiku prenáša riadenie pomoci týkajúcej sa zložky V – poľnohospodárstvo a rozvoj vidieka nástroja predvstupovej pomoci (IPA) na predvstupové opatrenia 301 a 302 v predvstupovom období
   2011/C 85/04
   EURÓPSKA KOMISIA
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA) (1),
   so zreteľom na nariadenie Komisie (ES) č. 718/2007 z 12. júna 2007, ktorým sa vykonáva nariadenie Rady (ES) č. 1085/2006, ktorým sa ustanovuje nástroj predvstupovej pomoci (IPA) (2), a najmä na jeho článok 14,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (ďalej len „nariadenie o rozpočtových pravidlách“) (3), a najmä na jeho článok 53c a článok 56 ods. 2,
   so zreteľom na nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (ďalej len „vykonávacie pravidlá“) (4), a najmä na jeho článok 35,
   keďže:

               (1)

               V nariadení (ES) č. 1085/2006 sa stanovujú ciele a hlavné zásady poskytovania predvstupovej pomoci kandidátskym a potenciálnym kandidátskym krajinám v období rokov 2007 až 2013 a zodpovednosť za jeho vykonávanie sa zveruje Komisii.

               (2)

               Prostredníctvom článkov 11, 12, 13, 14, 18 a 186 nariadenia (ES) č. 718/2007 sa Komisii umožňuje preniesť riadiace právomoci na prijímajúcu krajinu a stanoviť požiadavky na takéto prenesenie týkajúce sa zložky V – poľnohospodárstvo a rozvoj vidieka – nástroja predvstupovej pomoci.

               (3)

               Komisia a prijímajúca krajina uzatvoria na základe článku 7 nariadenia (ES) č. 718/2007 rámcovú dohodu, v ktorej stanovia pravidlá spolupráce v oblasti finančnej pomoci EÚ určenej prijímajúcej krajine a dohodnú sa na nich. Rámcová dohoda sa môže v prípade potreby doplniť sektorovou dohodou alebo sektorovými dohodami, ktorými sa upravujú osobitné ustanovenia pre jednotlivé zložky.

               (4)

               Aby sa riadiace právomoci mohli preniesť na prijímajúcu krajinu, musia byť splnené podmienky stanovené v článku 53c a článku 56 ods. 2 nariadenia o rozpočtových pravidlách a v článku 35 vykonávacích pravidiel.

               (5)

               Rámcová dohoda o pravidlách spolupráce týkajúcich sa finančnej pomoci EÚ Chorvátskej republike v rámci poskytovania pomoci prostredníctvom nástroja predvstupovej pomoci (IPA) medzi vládou Chorvátskej republiky a Komisiou Európskej únie bola uzavretá 17. decembra 2007.

               (6)

               Program pre poľnohospodárstvo a rozvoj vidieka Chorvátskej republiky v rámci IPA (ďalej len „program IPARD“) schválený rozhodnutím Komisie K(2008) 690 z 25. februára 2008 v súlade s článkom 7 ods. 3 nariadenia (ES) č. 1085/2006 a s článkom 184 nariadenia (ES) č. 718/2007 obsahoval plán ročných príspevkov EÚ, ako aj dohodu o financovaní.

               (7)

               Sektorovou dohodou, ktorú uzavrela 12. januára 2009 Komisia Európskej únie za Európsku úniu a v jej mene s vládou Chorvátskej republiky v mene Chorvátskej republiky sa dopĺňajú ustanovenia rámcovej dohody stanovením osobitných ustanovení uplatniteľných na realizáciu a vykonávanie programu IPARD pre poľnohospodárstvo a rozvoj vidieka Chorvátskej republiky v rámci nástroja predvstupovej pomoci (IPA).

               (8)

               Program IPARD bol naposledy zmenený a doplnený 26. novembra 2010 rozhodnutím Komisie K(2010) 8462.

               (9)

               Prijímajúca krajina musí podľa článku 21 nariadenia Komisie (ES) č. 718/2007 určiť subjekty a orgány zodpovedné za realizáciu programu IPARD: príslušného akreditačného úradníka, národného povoľujúceho úradníka, národný fond, riadiaci orgán, agentúru IPARD a audítorský orgán.

               (10)

               Chorvátska vláda určila odbor národného fondu, organizačnú jednotku štátnej pokladnice v rámci ministerstva financií, za národný fond, ktorý bude plniť funkcie a úlohy podľa prílohy I k sektorovej dohode.

               (11)

               Chorvátska vláda určila nezávislú verejnú inštitúciu Platobnú agentúru pre poľnohospodárstvo, rybné hospodárstvo a rozvoj vidieka, aby pôsobila ako agentúra IPARD, ktorá bude plniť funkcie a úlohy podľa prílohy I k sektorovej dohode.

               (12)

               Chorvátska vláda určila riaditeľstvo pre rozvoj vidieka, riadiaci orgán programu Sapard/IPARD v rámci ministerstva poľnohospodárstva, rybného hospodárstva a rozvoja vidieka, za riadiaci orgán, ktorý bude plniť funkcie a úlohy podľa prílohy I k sektorovej dohode.

               (13)

               V súlade s článkom 12 ods. 3 nariadenia (ES) č. 718/2007 oznámil 12. novembra 2008 príslušný akreditačný úradník Európskej komisii akreditáciu národného povoľujúceho úradníka a národného fondu.

               (14)

               V súlade s článkom 13 ods. 3 nariadenia (ES) č. 718/2007 oznámil 12. novembra 2008 národný povoľujúci úradník Európskej komisii akreditáciu operačnej štruktúry poverenej riadením a realizáciou zložky IPA V – rozvoj vidieka na opatrenia 101, 103 a 301. Dňa 6. mája 2010 rozhodol národný povoľujúci úradník o vydaní dodatku k rozhodnutiu o vnútroštátnej akreditácii na opatrenie IPARD 301.

               (15)

               V súlade s článkom 13 ods. 3 nariadenia (ES) č. 718/2007 oznámil 28. mája 2010 národný povoľujúci úradník Európskej komisii akreditáciu operačnej štruktúry poverenej riadením a realizáciou zložky IPA V – rozvoj vidieka na podopatrenie 202/1 „Získavanie zručností“, opatrenie 302 „Diverzifikácia a rozvoj vidieckych hospodárskych činností“ a 501 „Technická pomoc“.

               (16)

               Dňa 21. decembra 2010 národný povoľujúci úradník oznámil Európskej komisii odobratie akreditácie operačnej štruktúry poverenej riadením a realizáciou zložky V – rozvoj vidieka IPA na podopatrenie 201/1.

               (17)

               Dňa 16. marca 2009 predložili chorvátske orgány Komisii v súlade s článkom 32 ods. 3 sektorovej dohody zoznam oprávnených výdavkov na opatrenia 101, 103 a 301. Komisia tento zoznam schválila 8. apríla 2009.

               (18)

               Dňa 29. októbra 2010 predložili chorvátske orgány Komisii v súlade s článkom 32 ods. 3 sektorovej dohody posledný upravený zoznam oprávnených výdavkov na opatrenie 302. Komisia tento zoznam schválila 10. novembra 2010.

               (19)

               Dňa 24. novembra 2009 predložili chorvátske orgány Komisii v súlade s článkom 32 ods. 3 sektorovej dohody zoznam oprávnených výdavkov na opatrenie 501. Komisia tento zoznam schválila 29. marca 2010.

               (20)

               Platobná agentúra pre poľnohospodárstvo, rybné hospodárstvo a rozvoj vidieka konajúca ako agentúra IPARD, riaditeľstvo pre rozvoj vidieka, riadiaci orgán programu Sapard/IPARD konajúci ako riadiaci orgán budú zodpovední za vykonávanie troch opatrení, ktorým národný povoľujúci úradník udelil akreditáciu: 301 „Zlepšovanie a rozvoj vidieckej infraštruktúry“, 302 „Diverzifikácia a rozvoj vidieckych hospodárskych činností“ a 501 „Technická pomoc“, ako sú vymedzené v programe; popri dvoch opatreniach, prenesených v roku 2009, zo siedmych opatrení programu IPARD.

               (21)

               Aby sa zohľadnili požiadavky článku 19 ods. 1 rámcovej dohody, sú výdavky podľa tohto rozhodnutia oprávnené na spolufinancovanie Spoločenstva iba v prípade, ak nevznikli skôr, než bolo prijaté rozhodnutie o prenesení riadiacich právomocí, s výnimkou opatrenia 501 „Technická pomoc“ uvedeného v článku 19 ods. 2 rámcovej dohody a všeobecných nákladov uvedených v článku 172 ods. 3 písm. c) nariadenia (ES) č. 718/2007. Výdavky sú oprávnené, ak sú v súlade so zásadami riadneho finančného hospodárenia a hlavne hospodárnosti a efektívnosti nákladov.

               (22)

               V nariadení (ES) č. 718/2007 sa ustanovuje, že od požiadavky na schválenie ex ante uvedenej v článku 18 ods. 2 sa môže upustiť na základe analýzy jednotlivých prípadov efektívneho fungovania príslušného riadiaceho a kontrolného systému, a ustanovujú sa v ňom podrobné pravidlá vykonávania takýchto analýz.

               (23)

               Podľa článkov 14 a 18 nariadenia (ES) č. 718/2007 boli akreditácie uvedené v článkoch 11, 12 a 13 nariadenia (ES) č. 718/2007 preskúmané a postupy a štruktúry príslušných subjektov a orgánov uvedených v žiadosti predloženej národným povoľujúcim úradníkom boli posúdené aj prostredníctvom kontrol na mieste.

               (24)

               Kontroly, ktoré vykonala Komisia pri opatrení 301 „Zlepšovanie a rozvoj vidieckej infraštruktúry“ a pri opatrení 302 „Diverzifikácia a rozvoj vidieckych hospodárskych činností“, sú založené na systéme, ktorý je síce funkčný, ale v ktorom zatiaľ ešte nefungujú všetky príslušné prvky.

               (25)

               Aj keď audítorský orgán nie je súčasťou tohto rozhodnutia, jeho úroveň pripravenosti fungovať ako funkčne nezávislý audítorský orgán v čase predloženia akreditačného balíka týkajúceho sa prenesenia riadiacich právomocí Komisii bola vyhodnotená prostredníctvom kontrol na mieste.

               (26)

               Plnenie požiadaviek článku 56 ods. 2 nariadenia o rozpočtových pravidlách a článkov 11, 12 a 13 nariadenia (ES) č. 718/2007 Chorvátskom bolo vyhodnotené prostredníctvom kontrol na mieste.

               (27)

               Z hodnotenia vyplynulo, že Chorvátsko spĺňa požiadavky týkajúce sa opatrení 301 a 302. Platobná agentúra pre poľnohospodárstvo, rybné hospodárstvo a rozvoj vidieka konajúca ako agentúra IPARD však ešte náležite neimplementovala akreditačné kritériá týkajúce sa funkcií, ktoré má plniť v rámci vykonávania opatrenia 501.

               (28)

               Preto je vhodné v súlade s článkom 18 ods. 2 nariadenia (ES) č. 718/2007 upustiť od schvaľovania požiadaviek ex ante uvedeného v článku 165 nariadenia o rozpočtových pravidlách a riadiace právomoci súvisiace s opatreniami 301 a 302 programu pre Chorvátsko na decentralizovanom základe preniesť na národného povoľujúceho úradníka, národný fond, agentúru IPARD a na riadiaci orgán,

         ROZHODLA TAKTO:
   Článok 1
   1.   Riadenie pomoci ustanovenej v zložke V IPA, pokiaľ ide o poľnohospodárstvo a rozvoj vidieka, sa prenáša na príslušné orgány za podmienok stanovených v tomto rozhodnutí.
   2.   V súlade s článkom 18 ods. 2 nariadenia (ES) č. 718/2007 sa týmto upúšťa od požiadavky, aby Komisia schválila ex ante riadenie, platenie a plnenie funkcií pre opatrenie 301 „Zlepšovanie a rozvoj vidieckej infraštruktúry“ a opatrenie 302 „Diverzifikácia a rozvoj vidieckych hospodárskych činností“ Chorvátskou republikou.
   Článok 2
   Toto rozhodnutie sa uplatňuje prostredníctvom týchto štruktúr, subjektov a orgánov, ktoré určila Chorvátska republika na riadenie opatrení 301 a 302 programu ustanoveného v rámci zložky V IPA:

               a)

               národný povoľujúci úradník;

               b)

               národný fond;

               c)

               operačná štruktúra pre zložku V IPA:

                           —

                           riadiaci orgán,

                           —

                           agentúra IPARD.

         Článok 3
   1.   Riadiace právomoci sa prenášajú na štruktúry, subjekty a orgány uvedené v článku 2 tohto rozhodnutia.
   2.   Vnútroštátne orgány vykonajú ďalšie kontroly týkajúce sa štruktúr, subjektov a orgánov ustanovených v článku 2 tohto rozhodnutia, aby sa zabezpečilo uspokojivé fungovanie riadiaceho a kontrolného systému. Kontroly sa vykonajú pred predložením prvého výkazu výdavkov, v ktorom sa požaduje úhrada výdavkov súvisiacich s opatreniami uvedenými v článku 1 ods. 2.
   Článok 4
   1.   Výdavky, ktoré vznikli skôr, ako bolo prijaté toto rozhodnutie, nie sú v žiadnom prípade oprávnené s výnimkou všeobecných nákladov uvedených v článku 172 ods. 3 písm. c) nariadenia (ES) č. 718/2007.
   2.   Výdavky sú oprávnené, ak sú v súlade so zásadami riadneho finančného hospodárenia a hlavne hospodárnosti a efektívnosti nákladov.
   Článok 5
   1.   Bez toho, aby boli dotknuté rozhodnutia o poskytovaní pomoci jednotlivým príjemcom v rámci programu IPARD, sa uplatnia pravidlá pre oprávnenosť výdavkov na opatrenie 301 navrhnuté Chorvátskom v liste č. „Trieda: NP 018-04/09-01/106, ref. číslo: 525-12-3-0472/09-2“ zo 16. marca 2009 zaregistrovanom v Komisii 26. marca 2009 pod č. 8151.
   2.   Bez toho, aby boli dotknuté rozhodnutia o poskytovaní pomoci jednotlivým príjemcom v rámci programu IPARD, sa uplatnia pravidlá pre oprávnenosť výdavkov na opatrenie 302 navrhnuté Chorvátskom v liste č. „Trieda: NP 011-02/09-01/72, ref. číslo: 525-12-3-0473/10-30“ z 19. októbra 2010 zaregistrovanom v Komisii 29. októbra 2010 pod č. 761752.
   Článok 6
   1.   Komisia monitoruje plnenie požiadaviek týkajúcich sa prenesenia riadiacich právomocí, ako sa ustanovuje v článku 17 nariadenia (ES) č. 718/2007.
   2.   Komisia môže kedykoľvek v priebehu vykonávania tohto rozhodnutia, ak sa bude domnievať, že sa už neplnia záväzky Chorvátskej republiky vyplývajúce z tohto rozhodnutia, rozhodnúť, že na základe článku 17 nariadenia (ES) č. 718/2007 odoberie alebo pozastaví prenesené riadiace právomoci.
   3.   Chorvátka republika zaistí v súlade s článkom 19 nariadenia Komisie (ES) č. 718/2007:

               —

               vyšetrovanie a účinné riešenie prípadov podozrení z podvodu a nezrovnalostí a fungovanie takého mechanizmu kontroly a predkladania správ, ktorý je rovnocenný s mechanizmom podľa nariadenia Komisie (ES) č. 1828/2006,

               —

               vykonávanie opatrení na predchádzanie podvodom svojimi vnútroštátnymi orgánmi. Prijaté opatrenia na predchádzanie podvodom sa takisto oznámia Komisii.

      V Bruseli 17. marca 2011

            Za Komisiu

         Dacian CIOLOŞ

            člen Komisie

      (1)  Ú. v. EÚ L 210, 31.7.2006, s. 82.

      (2)  Ú. v. EÚ L 170, 29.6.2007, s. 1.

      (3)  Ú. v. ES L 248, 16.9.2002, s. 1.

      (4)  Ú. v. ES L 357, 31.12.2002, s. 1.


title: 2013/349/EÚ: Rozhodnutie zástupcov vlád členských štátov z  1. júla 2013 , ktorým sa vymenúva sudca Súdneho dvora

text:
               3.7.2013

               SK

               Úradný vestník Európskej únie

               L 184/6

         ROZHODNUTIE ZÁSTUPCOV VLÁD ČLENSKÝCH ŠTÁTOV
   z 1. júla 2013,
   ktorým sa vymenúva sudca Súdneho dvora
   (2013/349/EÚ)
   ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 19,
   so zreteľom na Zmluvu o fungovaní Európskej únie, a najmä na jej články 253 a 255,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 160a ods. 1,
   so zreteľom na Akt o pristúpení Chorvátska, a najmä na jeho článok 22 ods. 1,
   keďže:

               (1)

               Článok 22 ods. 1 Aktu o pristúpení Chorvátska obsahuje ustanovenia o vymenovaní chorvátskeho sudcu Súdneho dvora na obdobie od 1. júla 2013 do 6. októbra 2015.

               (2)

               Na vymenovanie do funkcie sudcu Súdneho dvora bol navrhnutý pán Siniša RODIN.

               (3)

               Výbor zriadený článkom 255 Zmluvy o fungovaní Európskej únie poskytol stanovisko k vhodnosti pána Sinišu RODINA vykonávať funkciu sudcu Súdneho dvora,

         PRIJALI TOTO ROZHODNUTIE:
   Článok 1
   Pán Siniša RODIN sa týmto vymenúva za sudcu Súdneho dvora na obdobie od 1. júla 2013 do 6. októbra 2015.
   Článok 2
   Toto rozhodnutie nadobúda účinnosť 1. júla 2013.

      V Bruseli 1. júla 2013

            Za Radu

            predseda

         L. LINKEVIČIUS


title: Rozhodnutie Rady (EÚ) 2015/423 zo 6. marca 2015 , ktorým sa stanovuje pozícia, ktorá sa má prijať v mene Európskej únie na siedmom zasadnutí konferencie zmluvných strán Rotterdamského dohovoru, pokiaľ ide o zmeny prílohy III k Rotterdamskému dohovoru o udeľovaní predbežného súhlasu po predchádzajúcom ohlásení na dovoz a vývoz vybraných nebezpečných chemických látok a prípravkov v medzinárodnom obchode

text:
               13.3.2015

               SK

               Úradný vestník Európskej únie

               L 68/48

         ROZHODNUTIE RADY (EÚ) 2015/423
   zo 6. marca 2015,
   ktorým sa stanovuje pozícia, ktorá sa má prijať v mene Európskej únie na siedmom zasadnutí konferencie zmluvných strán Rotterdamského dohovoru, pokiaľ ide o zmeny prílohy III k Rotterdamskému dohovoru o udeľovaní predbežného súhlasu po predchádzajúcom ohlásení na dovoz a vývoz vybraných nebezpečných chemických látok a prípravkov v medzinárodnom obchode
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 192 a 207 v spojení s článkom 218 ods. 9,
   so zreteľom na návrh Európskej komisie,
   keďže:

               (1)

               Únia schválila Rotterdamský dohovor o udeľovaní predbežného súhlasu po predchádzajúcom ohlásení na dovoz a vývoz vybraných nebezpečných chemických látok a prípravkov (ďalej len „Rotterdamský dohovor“) rozhodnutím Rady 2006/730/ES (1).

               (2)

               Nariadením Európskeho parlamentu a Rady (EÚ) č. 649/2012 (2) sa vykonáva Rotterdamský dohovor v Únii.

               (3)

               S cieľom zaistiť dovážajúcim krajinám ochranu poskytovanú Rotterdamským dohovorom je nutné a vhodné podporiť odporúčanie Revízneho výboru pre chemikálie, pokiaľ ide o zaradenie chryzotilového azbestu, metamidofosu, trichlórfonu, fentiónu (tekuté prípravky s ultranízkoobjemovým obsahom účinnej látky na úrovni alebo nad úrovňou 640 g/L) a tekutých prípravkov (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/L, čo predstavuje koncentráciu parakvat iónov 200 g/l alebo vyššiu, do prílohy III k Rotterdamskému dohovoru. Uvedené látky sú už v Únii zakázané alebo prísne obmedzené a preto sú predmetom vývozných požiadaviek, ktoré presahujú rámec toho, čo sa vyžaduje Rotterdamským dohovorom.

               (4)

               Očakáva sa, že na siedmom zasadnutí konferencie zmluvných strán Rotterdamského dohovoru sa rozhodne o navrhovaných zmenách prílohy III. Únia by mala uvedené zmeny podporiť,

         PRIJALA TOTO ROZHODNUTIE:
   Článok 1
   Pozícia, ktorá sa má prijať v mene Európskej únie na siedmom zasadnutí konferencie zmluvných strán Rotterdamského dohovoru, je, že Únia podporí prijatie zmien prílohy III k Rotterdamskému dohovoru o udeľovaní predbežného súhlasu po predchádzajúcom ohlásení na dovoz a vývoz vybraných nebezpečných chemických látok a prípravkov v medzinárodnom obchode (3), pokiaľ ide o chryzotilový azbest, metamidofos, trichlórfon, fentión (tekuté prípravky s ultranízkoobjemovým obsahom účinnej látky na úrovni alebo nad úrovňou 640 g/L) a tekuté prípravky (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/L, čo predstavuje koncentráciu parakvat iónov 200 g/l alebo vyššiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 6. marca 2015

            Za Radu

            predseda

         K. GERHARDS

      (1)  Rozhodnutie Rady 2006/730/ES z 25. septembra 2006 o schválení v mene Európskeho spoločenstva Rotterdamského dohovoru o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode (Ú. v. EÚ L 299, 28.10.2006, s. 23).

      (2)  Nariadenie Európskeho parlamentu a Rady (EÚ) č. 649/2012 zo 4. júla 2012 o vývoze a dovoze nebezpečných chemikálií (Ú. v. EÚ L 201, 27.7.2012, s. 60).

      (3)  Ú. v. EÚ L 63, 6.3.2003, s. 29.


title: 2004/780/ES, Euratom: Rozhodnutie Rady z 19. novembra 2004, ktorým sa menuje predseda a členovia Komisie Európskych spoločenstiev

text:
               20.11.2004

               SK

               Úradný vestník Európskej únie

               L 344/33

      ROZHODNUTIE RADY

   z 19. novembra 2004,
   ktorým sa menuje predseda a členovia Komisie Európskych spoločenstiev
   (2004/780/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 213 ods.1 a článok 214 ods. 2 tretí pododsek,
   so zreteľom na Zmluvu o založení Európskeho spoločenstva pre atómovú energiu, najmä na jej článok 126 ods. 1 a článok 127 ods. 2 tretí pododsek,
   keďže:

               (1)

               Nová Komisia, ktorú tvoria štátni príslušníci členských štátov, jeden za každý štát, má byť vymenovaná na obdobie trvajúce od svojho menovania do 31. októbra 2009.

               (2)

               Rada zasadajúca v zložení hláv štátov alebo predsedov vlád 29. júna 2004 navrhla Josého Manuela DURÃO BARROSU ako osobu, ktorú má v úmysle vymenovať za predsedu Komisie (1).

               (3)

               Európsky parlament schválil tento návrh uznesením z 22. júla 2004.

               (4)

               Rozhodnutím 2004/753/ES, Euratom (2), ktorým sa ruší a nahrádza rozhodnutie 2004/642/ES, Euratom (3), Rada prijala vzájomnou dohodou s povereným predsedom Komisie zoznam ďalších osôb, ktoré má Rada v úmysle vymenovať za členov Komisie.

               (5)

               Hlasovaním, ktoré sa uskutočnilo 18. novembra 2004, schválil Európsky parlament predsedu a ostatných členov Komisie ako celok.

               (6)

               Preto treba pristúpiť k vymenovaniu predsedu a ostatných členov Komisie.

               (7)

               Nadobudnutie platnosti Zmluvy o Ústave pre Európu bude mať za následok ukončenie mandátu člena Komisie, ktorý má rovnakú štátnu príslušnosť ako budúci minister zahraničných vecí Európskej únie, ktorý bude podpredsedom Komisie,

         ROZHODLA TAKTO:
   Článok 1
   Do Komisie Európskych spoločenstiev sa na obdobie od 22. novembra 2004 do 31. októbra 2009 menujú:

               —

               ako predseda:

                           —

                           pán José Manuel DURÃO BARROSO

               —

               ako členovia:

                           —

                           pán Joaquín ALMUNIA AMANN

                           —

                           pán Jacques BARROT

                           —

                           pán Joe BORG

                           —

                           pán Stavros DIMAS

                           —

                           pani Benita FERRERO-WALDNER

                           —

                           pán Ján FIGEĽ

                           —

                           pani Mariann FISCHER BOEL

                           —

                           pán Franco FRATTINI

                           —

                           pani Dalia GRYBAUSKAITĖ

                           —

                           pani Danuta HÜBNER

                           —

                           pán Siim KALLAS

                           —

                           pán László KOVÁCS

                           —

                           pani Neelie KROES

                           —

                           pán Markos KYPRIANOU

                           —

                           pán Peter MANDELSON

                           —

                           pán Charlie McCREEVY

                           —

                           pán Louis MICHEL

                           —

                           pán Andris PIEBALGS

                           —

                           pán Janez POTOČNIK

                           —

                           pani Viviane REDING

                           —

                           pán Olli REHN

                           —

                           pán Vladimír ŠPIDLA

                           —

                           pán Günter VERHEUGEN

                           —

                           pani Margot WALLSTRÖM.

         Článok 2
   Toto rozhodnutie nadobúda účinnosť 22. novembra 2004.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 19. novembra 2004

            Za Radu

            predseda

         J. P. H. DONNER

      (1)  Ú. v. EÚ L 236, 7.7.2004, s. 15.

      (2)  Ú. v. EÚ L 333, 9.11.2004, s. 12.

      (3)  Ú. v. EÚ L 294, 17.9.2004, s. 30.